टटको में टटका खबर : 13 अक्टूबर 2014, सोमार – Anjoria\nनार्वे में गार्ड आफ आनर निरखत राष्ट्रपति प्रणव मुखर्जी\nकांग्रेस के प्रवक्ता पद से हटावल गइल नेता शशि थरुर कहलन कि पार्टी के फैसला सिर माथे बाकिर उनुका के जबाब के मौका मिले चाहत रहे. जवन भइल तवना में उनुका के आपन पक्ष राखे के मौका ना मिलल.\nबिहार के मुख्यमंत्री जीतन राम मांझी कहलन कि अगिला विधानसभा में जदयू के नेता उहे रहीहे आ अगर गठबन्हन के लोग उनका के नेता चुन ली त मुख्यमंत्रिओ उहे बनीहें. साथही कहल ना भुलइलन कि जदयू के सर्वमानय नेता नीतीश कुमार हउवें.\nबिहार के मुख्यमंत्री जीतन राम मांझी आजु कहलनकि लइकियन के शादी के उमिर बढ़ा के पचीस साल क देबे के चाहीं. एहसे लइकियन के स्वास्थ्य में सुधार होखी आ कुपोषण के समस्या दूर होई.\nपटियाला के एसपी बलजिशदर सिंह अपना सर्विस रिवाल्वर से गोली मार के खुदकुशी क लिहलन. काहे कइलन से अबही पता नइखे चलल.\nपश्चिम चंपारण के गौलहा प्रखंड के पैक्स चुनाव टार दिहल गइल बा काहे कि पचास फीसदी से कमे सदस्यन के नामांकन भइल बा प्रबंध कार्यकारिणी समिति में.\nबक्सर जिला के चौसा गंगापंप नहर परियोजना के खराबी दूर करे के माँग करत भाजपा नेता स्वामीनाथ तिवारी आ परशुराम चतुर्वेदी आजु से अनशन शुरू कइले.\nसिवान जिला के रघुनाथपुर प्रखंड के रकौली घाट पर नहाए गइल दू गो लड़िका डूब गइले.\nरोहतास जिला के करहगर गांव का नियरा एगो असली पुलिस एगो नकली पुलिस के गिरफ्तार क लिहलसि.\nभारत के अंडर-21 पुरुष हॉकी टीम मलेशिया में होखत सुल्तान जोहोर कप के दुसरका ग्रुप मैच में आजु इंग्लैंड से 0-2 से हार गइल.\nमहाराष्ट्र आ हरियाणा में चुनाव प्रचार के काम आजु साँझ से बन्द हो गइल. परसो वोट के बटन दबावल जाई आ 18 तारीख के वोट गिनल जाई.\nहाॅकी इण्डिया के बइठक मे सभका एकमत से नरेंद्र बत्रा के अगिला चार साल ला हॉकी इंडिया के अध्यक्ष चुन लिहल गइल. मुश्ताक अहमद महासचिव चुनाइल बाड़न.\nपश्चिम बंगाल के दक्षिण 24 परगना में कैनिंग-सियालदह लोकल ट्रेन के दू गो डिब्बा घुटियारी शरीफ का लगे बेपटरी हो गइल आ अनेके सवारी घवाहिल हो गइले.\nसेबी आजु रियल्टी कंपनी डीएलएफ आ ओकर अध्यक्ष के.पी. सिंह समेत छह गो अधिकारियन के तीन साल ले पूंजी बाजार से बाहर कर दिहलसि. एह लोग पर कंपनी के सार्वजनिक निर्गम का दौरान कइल जाए वाला खुलासा में कमी के जिम्मेदार मानल गइल बा.\nगिद्ध त बिलाइए गइले सँ अब कुछ लोग के नजर उल्लू पर पड़ गइल बा. हो सकेला कि कुछ साल बाद उल्लूओ ना लउकऽ सँ काहे कि एकनी के बसेरा देबे वाला ईमली, बरगद आ पीपल के गाछ घटत जात बाड़ी सँ आ उपर से कुछ लोग एकनी के तस्करी करे में लागल बा.\nसमुद्री चक्रवाती तूफान हुदहुद के कमजोर पड़ला का बाद आंध्र प्रदेश आ ओडिशा के सरकार राहत. बचाव आ फेरू से बसावे का काम में आपन ताकत लगवली सँ. पीएम मोदी हालात के जायजा लेबे ला काल्हु विशाखापत्तनम जइहन.\nमल्टी ब्रांड खुदरा कारोबार करे वाली कंपनी वी मार्ट इंडिया आजु पटना, जमशेदपुर, आ आगरा में आपन नया स्टार खोललसि. कंपनी के कारोबार उत्तरी भारत में बढ़िया रहल बा आ अब पूर्वी भारत में आपन डेग बढ़वले बिया.\nविदेशी बाजार के देखा देखी आ देश के त्योहारी सीजन का चलते सोना 200 रुपिया आ चाँदी 450 रुपिया उछिलल.\nहरियाणा के सिरसा स्थित डेरा सच्चा सौदा हरियाणा आ महाराष्ट्र विधानसभा चुनाव में भारतीय जनता पार्टी के समर्थन देबे के एलान क दिहलसि आजु.\nभोजपुर जिला में महादलित मेहरारूवन संगे बलात्कार का खिलाफ आजु माले भोजपुर बन्द के गोहार लगवलसि जवना के थोड़ बहुत असर देखे के मिलल सड़कन पर.\nहुदहुद से हदबदइला बिना भारतीय अंतरिक्ष अनुसंधान संगठन अपना इरादा प अडिग रहत 16 तारीख के होखे वाला उपग्रह प्रक्षेपण खातिर उलटा गिनिती शुरू क दिहलसि.\nमहाराष्ट्र आ हरियाणा चुनाव से पहिले भाजपा अध्यक्ष अमित शाह सोमनाथ मंदिर में विशेष पूजा अर्चना कइले.\nपश्चिम बंगाल में सरकार चलावे वाला तृणमूल कांग्रेस के लोकसभा सांसद कपिल कृष्ण ठाकुर के लमहर बेमारी का बाद आजु निधन हो गइल.\nभारत के इंचियोन एशियाई खेल में डिस्कस थ्रो के स्वर्ण पदक दिआवे वाली एथलीट सीमा पूनिया के दुख बा कि कबो उनका पर लागल डोपिंग कलंक का चलते आठ बरीस से अर्जुन पुरस्कार खातिर उनकर नाम नइखे सोचात.\nप्रधानमंत्री नरेंद्र मोदी के सराहे का चलते कांग्रेस अपना नेता आ केंद्रीय मंत्री रहल शशि थरूर के पार्टी के प्रवक्ता पद से हटा दिहलसि.\nमुलायम सिंह यादव के संसदीय क्षेत्र आजमगढ में यूपी सरकार एगो नया चीनी मिल लगावे के योजना बनवले बिया. जबकि राज्य के चीनी मिलन के आर्थिक हाल खस्ता होखत जात बा.\nसहारा समूह के कंपनियन से रिफंड माँगत 4600 निवेशक सेबी का लगे आवेदन कइले.\nवाराणसी के फूलपुर इलाका में अतवार के देर रात भइल एगो सडक हादसा में एके परिवार के तीन जने के मौत हो गइल आ एक जने गंभीर हाल में अस्पताल में भरती करावल गइले.\nदू साल पहिले दुर्घटना से खराब भइल आ नई दिल्ली के इन्दिरा गांधी अंतर्राष्ट्रीय हवाई अड्डे पर पड़ल आपन हवाई जहाज बेचे के फैसला कइलसि यूपी सरकार.\nबिहार के औरंगाबाद जिला के जनसंपर्क अधिकारी (डीपीआरओ) आ 45 साल उमिर के भूपेन्द्र नारायण सिंह के लाश उनुका किराया वाला डेरा से बरामद कइल गइल.\nशंकराचार्य-सांई विवाद में कवनो तरह के दखल देबे से सुप्रीम कोर्ट इन्कार कर दिहलसि. कहलसि कि ई आस्था से जुड़ल मामिला बा.\nमऊ जिला के घोसी इलाका में नाजायज शराब के बिक्री रोके में नाकाम साबित अमिला पुलिस चौकी के सगरी पुलिस कर्मचारियन के लाइन हाजिर करा दिहल गइल.\nहुदहुद का चलते बिहार आ पूर्वांचल में रुक रुक के होखत बरखा बुध ले चलत रहे के उमेद बा.\nअमेरिकी विदेश मंत्री जान कैरी कहलन कि सीरिया के शहर कोबानी पर इस्लामिक स्टेट आतंकवादियन के बढत पकड से बहुते चिंतित बा अमेरिका.\nPrevious Post: एगो झाड़ू कई गो संभावना\nNext Post: बखरा बखोरल (बतकुच्चन 173)


खबर भोजपुरी में (बियफे,5फरवरी 2015) – टटका खबर\nखबर भोजपुरी में (बियफे,5फरवरी 2015)\n(बुध,4फरवरी के खबर)\nविकलांग प्रमाण पत्र बनवावेवालन के एह काम में होखे वाला फजीहत के विरोध करत भाजपा विधायक उपेन्द्र तिवारी बलिया जिला अस्पताल में धरना पर बइठ गइले तब अधिकारी लोग भरोसा दिहल कि एह समस्या के समाधान पन्द्रह दिन में कर दिहल जाई. बाद में विधआय के मौजूदगी में डाक्टर लोग के टीम लगा दिहल गइल प्रमाण पत्र बनावे में.\nदिल्ली के चुनाव में सगरी दल भाजपा का खिलाफ एक जुट हो गइल बाड़े. अलग बात बा कि एह पार्टियन के कवनो बेंवत नइखे दिल्ली में. बुध का दिने भाजपा के प्रचार करत पीएम मोदी कहलन कि देश के विपक्ष के बरदाश्त नइखे होत कि एगो गरीब देश के पीएम कइसे बन गइल. कहलन कि मीडिया के बाजारू सर्वे ठीक वइसने बाड़ी सँ जइसन लोकसभा चुनाव का बेरा वाराणसी में कहत रही सभ कि मोदी के हारल तय बा.\nबिहार के मुख्यमंत्री जीतन राम माँझी के कहना बा कि ऊ नीतीश छोड़ कवनो दोसरा नेता के भाव ना देसु आ आलतूफालतू लोग के बात के जवाब ना दीहें. कहलन कि हमरा नइखे मालूम कि हमरा के हटावे के कवन चरचा चलत बा. नीतीश कुछ कहीहन तब जवाब देब.\nयूपी सरकार सैफई के ग्रामीण आयुर्विज्ञान संस्थान के उत्तरप्रदेश आयुर्विज्ञान संस्थान में बदले के फैसला कइले बिया जवन पूरा प्रदेश में मेडिकल काॅलेजन के मान्यता भा संबद्धता दे सकी. एह विश्वविद्यालय के पदेन कुलाधिपति मुख्यमंत्री रहीहें.\nचंदौली के चकिया में गाँधी तिराहा का नियरा बुध का दिने एगो अधिवक्ता के गोली मार दिहल गइल. बचाव करे आइल आदमिओ के घवाहिल क दिहलन सँ बदमाश.\nसारधा घोटाला में धराइल मतंग सिंह के गिरफ्तार ना करे के दबाव बनावे का आरोप में सनाइल केन्द्रीय गृह सचिव अनिल गोस्वामी के हटा दिहल गइल बा. अनिल गोस्वामी खुदही इस्तीफा दे दिहलन. इनकर कार्यकाल जून 15 में खतम होखे वाला रहुवे.\nबलिया के गड़वार इलाका के धनौती घूरा गाँव में मोबाइल चार्ज करे गइल 13 साल के लड़िका के करंट लाग गइल आ ओकर मौत हो गइल.\nबिहार यूपी के जोड़ेवाला वीर कुंवर सिंह पुल के मरम्मत के काम में सहलियत खातिर पुल के बंद क दिहल गइल बा. दुनू तरफ लोहा के एंगल लगा दिहल गइल बा जवना चलते अब दुपहियो वाला लोग पुल पर ना जा सकी.\nयूपी सरकार अब हर जिला के दू गो चुनल स्कूलन के इंगलिश मीडियम करे के फैसला कइले बिया जहाँ विद्यार्थियन के अंगरेजी में पढ़ावल जाई.\nदेवरिया के खुखुंदू इलाका के जमुई गाँव के एगो लड़िका लकड़ी तूड़त घरी गाछ से गिर गइल. लोग ओकरा के अस्पताल ले गइल बाकिर राहे में ओकर मौत हो गइल.\nसलेमपुर के जिला बनवावे खातिर मंगल का दिने सड़क जाम करे वाला 64 गो भाजपाईयन का खिलाफ कोतवाली पुलिस मुकदमा दर्ज क लिहलसि. एह सड़क जाम के नेता रहलन जयप्रकाश मधेशिया.\nपिछला साल दिसंबर में आरा के नवादा में सोना पर करजा देबे वाला कंपनी से 15 किलो सोना लूट लिहल गइल रहुवे. ओह मामिला में गया जिला के एगो बदमाश के गिरफ्तार कइले बिया पुलिस. एहसे पहिलहू गये के एगो बदमाश समेत सात जने के गिरफ्तार कर लिहले बिया पुलिस. बाकिर नवादा के मुखिया पति संजय पासवान अबहियों फरार चलत बा आ पुलिस का हाथे महज चार किलो सोना लागल बा.\nसारण जिला के परसा सिवान रोड पर हरपुर गाँव का लगे एगो बोलेरो से कचरा के गाँवे के एगो नवही के मौत हो गइल.\nछपरा के जिलाधिकारी के हुकुम से 1 मार्च से पेट्रोल पंप पर ओही मोटरसाइकिल के पेट्रोल मिल पाई जवना के चलावेवाला हेलमेट पहिरले होखी.\nशेयर बाजार में बुधो का दिने गिरावट दर्ज भील आ सेंसेक्स 117 अंक नीचे गिर के अउर निफ्टी 33 अंक नीचे गिर के बंद भइल.\nआतंकवादी इस्लामिक स्टेट जार्डन के एगो पायलट के जरा के मुआ दिहलसि त जवाबी कार्रवाई में जार्डन दू गो अलकायदा आतंकियन के फाँसी चढा दिहलस. एहमें उहो बवाली औरत शामिल बिया जवना के छोड़ावे के दबाव बनावत रहुवे इस्लामिक स्टेट.\nTags: News in Bhojpuri, आरा, चंदौली, छपरा, टटका खबर, दिल्ली विधानसभा चुनाव, देवरिया, बलिया, मोदी


ईयाद रिपब्लिकन ऑफ यमन के – Hum Bhojpuria\nहमरा अपना शोध के दौरान पूरा सत्र् स्थाई रूप से पटना में ना रहला के कारण, अपना शोध के समय स्वयं ही अधिक मेहनत करे के पड़ल। एकर नतिजा ई भइल कि हमरा कवनो कठिन चीज़ समझे खातिर ओकरा के बार-बार पढ़े के पड़े। इहे आगे चलके हमरा खातिर वरदान साबित भइल। हम बड़ा मनोयोग से आपन थीसिस पूरा कइनीं। हमार थीसिस सन् 1999 में समिट हो गइल। थीसिस लिखत समय हमार स्वाभाविक रूप से व्यस्तता रहे। बाकिर ओकरा जमा भइला के बाद एक रिक्तता सा आगइल। हमरा बुझइबे ना करे कि हम आपन समय के सही तरीका आ सृजनात्मक ढंग से कइसे व्यतीत करीं ? एह से एक-के बाद एक कइगो प्रोजेक्ट पर काम करे लगनीं। जवना में अरबी भाषा के सीखला से लेके 'रिपब्लिकन ऑफ यमन' पर किताब के पाण्डुलिपि तइयार करे तक के काम शामिल हो गइल। हमार 'रिपब्लिकन ऑफ यमन' पर लिखल किताब के पाण्डुलिपि हमार आदरणीय गुरु आ मार्गदर्शक स्व. नंदकिशोर नवल के बहुत पसंद रहे। उहाँ के ओकरा खातिर बहुत शुभ कामना भी देहले रहनीं। बाकिर दुर्भाग्य से ऊ पाण्डुलिपि अभी तक पुस्तकाकार में ना आ सकल। बाकिर ओही पाण्डुलिपि के आधार पर हम रउआ लोगन से यमन के कुछ जानकारी शेयर करतानीं।\nसिर्फ यमन में ही ना, ओकरा आस-पास के देशन में भी रानी शिवा के नाम आजो बहुत सम्मान से लेहल जाला। हालाँकि कुछ इतिहासकारन के रानी शिवा के मूल स्थान पर मतभेद बा। बाकिर अरब परम्परा में उनका के माऽरीब के ही मानल जाला, जे यमन के ही एगो भाग ह। 'Qeen of Sheba' के अरब परम्परा में Bilqis कहल जाला। ई ऐश्वर्य आ धन के प्रतीक रहली। उनकर राज्य सुख-संपदा आ वैभव से परिपूर्ण रहे। काहेकि उनका शासन काल में यमन महत्त्वपूर्ण वैपारिक-मार्ग रहे। जवना से होके ही धूप,लोहान,बखूर जइसन सुगंधित पदार्थ दूसरा अरब देशन में जात रहे। एह से एह मार्ग के सुगंधित मार्ग कहल जात रहे। एह मार्ग पर रानी शिवा के ही अधिकार रहे। एह से 'कर' के रूप में राज्य के काफी आमदनी हो जात रहे।\nयमन एगो प्रायद्वीप ह। एकर जलवायु भी बहुत बढ़िया बा। जे एकरा के संपन्नता प्रदान करेला। अन्य खाड़ी देशन के विपरीत यमन के कुछ हिस्सा प्राकृतिक रूप से काफी हरा-भरा बा। कवनो-कवनो क्षेत्र में त साल में दू बार बरसात के मौसम आवेला। जवना के चलते पूरा यमन के ही 'Green Yemen' कहल जाला। खासकर ओह क्षेत्रन के जहाँ बहुत हरियाली बा, ओकरा के पूरा खाड़ी देशन में 'लोआल अखदर' यानी 'ग्रीन बेल्ट' के नाम से पुकारल जाला।\nयमन के एगो प्रसिद्ध नगर ह Aden. ई नगर अरब सागर के तट पर बसल बा। इहाँ बहुत अधिक गर्मी पड़ेला । एह से Aden के 'White man's grave' भी कहल जाला। बावजूद एकरा, एकर भौगोलिक स्थिति के देखते हुए ब्रिटिश साम्राज्य एकरा के आपन 'colony' बना लेहलस। काहेकि समुद्र-मार्ग से एडेन से इण्डिया आइल-गइल बहुत आसान बा। एह से ई इण्डिया आवे खातिर सेतु के काम करत रहे।\nयमन के इस्लामिक इतिहास में Queen Arwa bint Ahmad के नाम बहुत सम्मान से लेहल जाला। उनका के लोग सम्मान से अल सइदा अल-हुरा अल मलिका कहेला। रानी अरवा के पति, सन् 1086 में अपना पत्नी पर आपन सारा राज-काज छोड़ के, स्वयं अपना के संगीत आ शराब में डूबा लेहले। सत्ता पर काबिज होते ही रानी अरबा अपना राज्य के संवृद्धि आ शान्ति खातिर, आपन राजधानी जिबला बनवली। ई एक कुशल आ योग्य शासिका रहली। जिबला के इलाका पहाड़ी ह। जबना के कारण बरखा के चलते इनका राज्य के खेती चौपट हो जात रहे। एह से ई अपना सूझ-बूझ के परिचय देत अपना राज्य में 'terrace farming' शुरू करववली। जवना के चलते उनकर राज्य आउर समृद्ध होत गइल। एह से उनका के second Qween of Sheba कहल जा सकेला।\nहमनी किहाँ के बच्चा-बच्चा 'अली बाबा अरबाइन हरामी' यानी 'अली बाबा चालीस चोर' के किस्सा जानता। एह विषय पर हिन्दी में एक ना अनेक फिल्म बन चुकल बा। रउआ लोगन के ई बात जानके आश्चर्य होई कि इहो किस्सा यमन के ही ह। हमरो बहुत आश्चर्य भइल रहे, जब हमनी के ड्राइवर हमनी के अली बाबा के किस्सा के 'अलबाब' यानी दरवाजा के प्रत्यक्ष देखवलस। साच पूछी त पहिले हमरा विश्वास ना भइल। बाकिर हमरा विश्वास कइला भा ना कइला से सचाई बदल त जाये के ना रहे। एह से विश्वास करहीं के पड़ल।\nअइसे त यमन में अपना-अपना रुचि के अनुसार बहुत कुछ अइसन बा जे आदमी के आकर्षित करेला। बाकिर हम इहाँ उहे स्थान के चर्चा करेब, जे अधिकांश लोगन के पसन्द आवेला। एह में हम सबसे पहिले यमन के राजधानी सनांऽ ( Sana'a) से आपन बात शुरू करतानी। ई संसार के सबसे पुरान महानगर में से एगो ह। समय समय पर एकर कइगो नाम पड़ल जवना में एकर एगो नाम ह अज़ाल। ई ऊँचाई पर बसल एगो महानगर ह जे अपना उत्कृष्ट वास्तुकला खातिर प्रसिद्ध बा। Sana'a के ओल्ड सीटी के इतिहास इस्लाम के पहिले के ह। ई पूरा शहर एगो चहारदीवारी के अंदर बा। एह चहारदीवारी में सातगो दरवाज़ा बा, ओह महानगर में प्रवेश करे खातिर। जवना में सबसे प्रसिद्ध बा 'बाब अल यमन' यानी यमन के दरवाज़ा। एही महानगर से करीब-करीब 15 किलो मीटर दूर वादी धार में एगो 'राॅक पैलेस' बा । जे उहाँ के पूर्ववर्ती राजा के एगो महल ह । ई सात मंजिला महल बा । एह महल के खासियत ई बा कि ई महल सिर्फ पहाड़ पर बनल ही नइखे बल्कि एह महल के कई फ्लोर के कुछ हिस्सा मानव-निर्मित बा आ कुछ हिस्सा प्रकृति निर्मित। यानी पहाड़ के हिस्सा ही ओह महल के कई कमरा आदि के दीवार भी ह।\nशाबाम आ कवकाबान नगर भी सना'ऽ के करीबे बा। ई नगर पुरातात्त्विक दृष्टि से बहुत महत्वपूर्ण बा। काहेकि एकरा बारे में कहल जाला कि एकर निर्माण एगो प्राचीन मंदिर के अवशेष पर भइल बा।\nएडेन चूँकि ब्रिटिश कॉलोनी रहे। एह से इहाँ अपेक्षाकृत अधिक खुला समाज बा। हालाँकि पूरा खाड़ी देशन में सिर्फ यमन ही 'रिपब्लिकन ऑफ यमन' के नाम से जानल जाला। जबकि शेष खाड़ी देशन में राजतंत्र बा। एह से इहाँ सिर्फ कॉलेज आदि में ही को-एजुकेशन नइखे बल्कि शिक्षिका से लेके कुलपति या मंत्री तक के पद पर औरत के कार्यरत देखल जा सकेला। ई सब संभव एह से भइल बा, काहेकि इहाँ स्त्री-पुरुष दूनू के मताधिकार के बराबर के अधिकार बा।\nईब्ब (Ibb)- ईब्ब 'The capital of the fertile province' के नाम से जानल जाला। एकरा आस-पास के भूमि बहुत उपजाऊ बा। ईब्ब से 10 किलोमीटर के दूरी पर ऐतिहासिक स्थान जिबला बा। ई रानी अरवा बिंत अहमद अल-सुलायही के राजधानी रहे। एह रानी के किला भूकम्प में अब खण्डहर जइसन हो गइल बा। बाकिर ओह किला में 365 कमरा रहे। कहल जाला कि ओह किला के प्रत्येक कमरा से अलग-अलग दिन के सूर्योदय देखल जा सकत रहे।\nहमरा यमन छोड़ला करीब-करीब दस-ग्यारह साल हो गइल । बाकिर आज भी हम ओह लोगन से मिलल आदर आ स्नेह के मिठास के महसूस करेनीं। हम यमन से आवत घड़ी अपना भाव के अभिव्यक्त करत आपन विचार लिखले रहनीं -\n" कल हम यहाँ नहीं रहेंगे\nपर सहेज लूंगी मैं ढेरों यादें -\nइस धरती के अमिट निशान ।"\n« काबुल के मोरचावालूभोजपुरी एसोसिएशन ऑफ युगांडा »


Journey of RJD Supremo Lalu Prasad Yadav and Actor sushil kumar sudhir kumar Know some interesting facts Bhojpuri: एगो लालू जी 1974 के एगो ‘लालू’ जी 1959 के, पढ़ीं का रहे अंतर– News18 Hindi\nBhojpuri: एगो लालू जी 1974 के एगो ‘लालू’ जी 1959 के, पढ़ीं दूनों के कनेक्शन\nलालू जी के पहिला नांव 1974 में भइल रहे जब ऊ छात्र नेता बनले. लेकिन उनका छात्र नेता बने से 15 साल पहिले भी लालू नांव के गूंज भइल रहे. 1959 में गांव-गांव, शहर-शहर में होत रहे ‘लालू’ के बखान. कमाल के रहे लालू-भुलू के जादू. ई ‘लालू’ के रहन अउर कहां होत रहे उनकर बखान ? जानी नांव के महिमा के कहानी\nघर के ओसारा में बइठ के दीपेंदु अउर देवाशीष चाह पीयत रहन. चाह के चुस्की लेके दीपेंदु कहले, बिधि के बिधान के अदभुत लीला बा. कबो कबो भाग-जोग के संकेत बहुत पहिले मिल जाला लेकिन आदिमी ओकरा के पहचान ना पावे. 1959 नें लालू प्रसाद यादव एगारह साल के लइका रहन. ओह घरी गोपालगंज के फुलवरिया गांव से बहरी उनका के केहू ना जानत रहे. ई केहू सोचत भी ना रहे कि एक दिन लालू नांव लइका के पूरे देश में आपन डंका बजा दिही. लेकिन ई संजोग देखीं कि लालू के जवन नांव से बिहार अउर देश के लोग अंजन रहे ऊ बंगाल के गांव-गांव में गूंजत रहे.\n1959 में एगो बांग्ला फिलिम रिलीज भइल रहे जेकर नांव रहे- लालू-भुलू. एकर डायरेक्टर रहन अग्रदूत. ई फिलिम में दूगो अपाहिज संघतिया के कहनी अतना मार्मिक रहे कि सिनेमाहौल में अदिमी के रेला उमड़े लागल. फिलिम सुपरहिट हो गइल. ओह घरी सिनेमा के जीवन पs बहुत गहिड़ छाप रहे. घर-घर में ‘लालू-भुलू’ के कहानी कहाये लागल. बिधि के बिधान ओही घरी बता देले रहे कि एक दिन लालू के नांव पूरे देश में चरचित हो जाई. फिलिम लालू-भोलू अतना हिट भइल कि एकर धमक बमबई तक पहुंच गइल. हिंदी में एही कहानी पs यादगार फिलिम बनल रहे ‘दोस्ती’. 1964 में रिलीज भइल ‘दोस्ती’ हिंदी सिनेमा में नया इतिहास रच देलस. दीपेंदु के बात सुन के देवाशीष कहले, दोस्ती फिलिम आजो देखला पs मन खुश हो जाला. अइसन ऐक्टिंग, अइसन गाना केहू जिनगी भर ना भूला सकेला.\nरामू-मोहन (लालू-भुलू ) के कमाल\nदेवाशीष कहले, हमनी के लइकाईं में सुनले रहीं जा कि दोस्ती फिलिम एतना हिट भइल रहे कि ओह घरी के बड़का-बड़का हीरो लोग डेरा गइल रहे. एगो नामी हीरो के हाल्ला उड़ल रहे कि ऊ आपन गद्दी बचावे खातिर दोस्ती फिलिम के दूनो हीरो के मरवा देले रहन. ई बात सुन के दीपेन्दु हंसे लगले, ई बिल्कुल गलत बात बा. पता ना कइसे ई अफवाह उड़ गइल रहे. दोस्ती फिलिम में रामू (लंगड़ा) के रौल सुशील कुमार कइले रहन. दृष्टिहीन मोहन के रौल सुधीर कुमार कइले रहन. दोस्ती फिलिम के बाद ई दूनो हीरो के साथ का भइल ई कहानी हम पढ़ले रहीं नामी लेखक अउर शोधकर्ता शिशिर कृष्ण शर्मा के बलौग में. दोस्ती फिलिम जब रिलीज भइल तs लहलका मचा देलस. एकर गाना (राही मनवा दुख की चिंता, कोई जब राह न पाये, चाहूंगा में तुझे सांझ-सवेरे, मेरा तो जो भी कदम है, जाने वालों जरा मुड़ के देखो इधर, गुड़िया हमसे रुठी रहोगी) जे सुने भावभिभोर हो जाए. ऐह गीतन के मिठास आज ले कायम बा. सुशील कुमार अउर सुधीर कुमार के उमिर ओह घरी 17-18 साल के रहे. सुशील कुमार मैट्रिक पास के कौलेज में नांव लिखवले रहन. एकरा पहिले ऊ लोग बाल कलाकाकर के रूप मैं काम कइले रहे. लेकिन दोस्ती के बाद दूनो जना के गिनती बड़का हीरो के रूप में होखे लागल.\nदोस्ती के बाद का भइल ?\nदीपेंदु के कहानी जारी रहे. दोस्ती सिनेमा के निरमाता रहन ताराचंद बड़जात्या. उनकर निरमान कंपनी के नांव रहे राजश्री प्रोडक्शन. पारिवारिक सिनेमा बनावे में राजश्री के कवनो जोड़ा ना रहे. ताराचंद बड़जात्या सुशील कुमार अउर सुधीर कुमार के साथे तीन साल के करार कइले रहन. दूनो जना के तीन सौ रोपेया महीना तय भइल रहे. ओह घरी तीन सौ रोपेया बहुत बड़ रकम रहे. दोस्ती के बाद ताराचंद जी दूनो जना के लेके एगो अएउर फिलिम के जोजना बनावत रहन. करार के मोताबिक तीन साल तक इनका लोग के राजश्री के अलावा कवनो दोसरा निर्माता के फिलिम ना करे के रहे. लेकिन बड़का बड़का निरदेशक सुशील कुमार अउर सुधीर कुमार के अपना फिल्म में लेवे के खातिर बोरा में पइसा लेके खाड़ा रहन. एही बीच दक्षिण भारत के नामी फिलिम कंपनी एभीएम ‘लाड़ला’ खातिर सुधीर कुमार के रजामंद कर लेलस. एभीएम सुधीर कुमार के अतना पइसा देलस कि ऊ राजश्री के हरजाना भर के करार तूर देले. एकरा चलते सुशील कुमार अउर सुधीर कुमार के जोड़ी टूट गइल.\nदोस्ती के कामयाबी दोहरा ना पइले दूनो हीरो\nदेवाशीष पूछले, एकरा बाद का भइल ? दीपेंदु जबाब में कहले, सुधीर कुमार के अलगा भइला के बाद ताराचंद बड़जात्या के सुशील कुमार पs कम धेयान हो गइल. करार खतम भइला के बाद 1967 में सुशील कुमार काम के तलाश में जुटले. दू-तीन जगह से बोलहटा आइल लेकिन बात ना बनल. तब सुशील कुमार के सिनेमा से मोहभंग हो गइल. ऊ आपन धेयान पढ़ाई में लगावे लगले. एही बीच ताराचंद बड़जात्या 1968 में सुशील कुमार के लेके फिल्म तकदीर बनवले. तकदीर हिट भी रहल. लेकिन सुशील कुमार फिल्मी जीवन के उतार चढ़ाव के समझ गइल रहन. ऊ फिल्मी दुनिया छोड़े के मन बना लेले. बीए पास कइले के बाद उनकर नौकरी एयर इंडिया में लाग गइल. एह तरे सुशील कुमार फिल्म दोस्ती के कामयाबी के भुला के आपन रोजी रोटी खातिर दोसर रास्ता चुन लेले. सुधीर कुमार दोस्ती के बाद फिल्म लाड़ला, जीने की राह जइसन कुछ सिनेमा अइलन. लेकिन रास्ता लंबा ना रहल. फिलमी दुनिया के उहो अलविदा कह देले. 1993 में जब मुम्बई दंगा भइल रहे तs ओह घरी सुधीर कुमार के तबीयत बहुत खराब रहे. करफू के चलते उनकर समय पs इलाज ना हो पावल. धीरे-धीरे रोग बढ़त गइल जवना से उनकर मौत हो गइल. दीपेंदु आपन बात कह के रूक गइले. देवाशीष देने देख के कहले, अब समझ गइल नूं कि दोस्ती के हीरो के साथे असल में का भइल रहे. ई वक्त के नाइंसाफी कहाई कि अतना निमन कलाकार होखे के बादो लालू-भुलू (रामू-मोहन) के जोड़ी गुमनाम हो गइल. देवाशीष भी अफसोस के साथे मुड़ी डोला देले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


बिहार, बंगाल, आ पूर्वांचल में आजु फगुआ मनावल जात बा. – टटका खबर\nबिहार, बंगाल, आ पूर्वांचल में आजु फगुआ मनावल जात बा.\nदूरदर्शनिया शहरन जइसे कि दिल्ली, मुंबई, आ देश के अनेके हिस्सा में काल्हु बुध का दिने होली मनावल गइल बाकिर कोलकाता, पटना, बलिया, गोरखपुर वगैरह इलाका में आजु बियफे का दिने फगुआ मनावल जात बा. लखनऊ में काल्हुए मना लिहल गइल बा.\nदू दिन के फगुआ का पीछे भद्रा के फेर बा.\nफगुआ २८ मार्च के मनावल जाई


सहलऽ काहें ? मरउव्वत में – बतंगड़ 67 – Anjoria\nदिसम्बर 25, 2017 बतंगड़, सहलऽ काहें ? मरउव्वत में\nआजु अगर हम मौनी बाबा के वन्दना कइला बिना आपन बतंगड़ शुरु क दीं त ऊ बहुत बड़ अपराध हो जाई. मौनी बाबा जबले कुरसी धइले रहलन तबले उनुका मुँह से एगो बकार ना फूटत रहुवे. उनुका बारे में कहल गइल कि रेनकोट पहिर के नहात रहलें आ खूबे नहइलें. लूटे वाला लाखों-करोड़ों लूट ले गइलें आ ऊ अपना मौन बरत प बरकरार रहलें. बरीसन के अनुभव उनुका लगे रहुवे कि कइसे अपना सगरी पाप के घइला दोसरा का माथे फोड़ सकेलें आ बहुते खूबसूरती से ऊ आपन कारनामा क देखवलें. करोड़ों के घोटाला भइल त मौन रहलें. हलकटी आ हलकटन का खिलाफ बवाल होखे लागल तबहियों मौने रहलें काहें कि उनुका मालूम रहल कि भविष्य में का होखे जा रहल बा. मीडिया के पोसुआ बना के आ मनचाहल मूरतियन के बहाल करा के ऊ निश्चिन्त रहलन कि कुछु नइखे होखे वाला. जाँच करे वाला तोतनो प पूरा भरोसा रहुवे उनुका काहें कि उहो उनुके मातहती में रहलें.\nत हलकटई का खिलाफ जब बवाल बहुते होखे लागल त हलकटन के अपने गिरफ्तार करवलन, अपने मुकदमा चलवलन आ अपने तोतन से एह सगरी हलकटई के जाँचो करा लिहलन. सरकार बदले से पहिले ओह हलकटई का खिलाफ चार्जशीटो जमा करवा दिहलन. सरकार बदलल त तोता त बदल गइलें बाकिर मूरतियन के बदलल नयका सरकार का बस में ना रहुवे. ई लोग एह खूबसूरती से बस-धँस गइल बा एह सिस्टम में आ एगो अइसन सिस्टम बना लिहले बा लोग कि एह लोग के चुनल आ बहाल कइल एही लोग का हाथे रह गइल बा आ खुलेआम अपना लगुआ-भगुआ, नात-रिश्तेदारन के अपना जमात में शामिल करत गइल बा ई लोग. त जब नयका तोता पुरनका मामिला में नया सबूत दिहल चहलें त साफे मना क दीहल गइल कि अब सगरी फैसला पुरनके चार्जशीट का आधार प होखी. आ अब जब फैसला आइल त उहे भइल कि सगरी हलकटन के बाइज्जत बरी क दीहल गइल. बाइज्जत एह सफाई का साथ कहत बानी कि अपना इज्जत का बारे में एहू लोग के मालूम बा. अपना मनमाफिक फैसला अइला का बाद मौनी बाबा चहके लागल बाड़न. आ हलकटन के गिरोह में जश्न के माहौल बा.\nजनता ओकर माथ फोड़े में लाग गइल बिया जेकर एह मामिला में कवनो बस ना रहुवे. आ एह मूरतियन के अइसन प्रताप बा कि एह लोग का खिलाफ कुछ बोलल ना जा सके. बाकिर लोग बा कि बोले से बाँव नइखे आवत. खुलेआम कहल जा रहल बा कि बंद घर में मर्डर भइल. केहू बाहर से आइल गइल ना बाकिर घर वालन के कवनो दोष साबित ना हो सकल. करिया हिरण के केहू गोली ना मारल ऊ त अपने से गोली चला के खुदकुशी क लिहलस. सड़क किनारे सूतल लोग प गाड़ी चढ़ावे वाला के कवनो दोष ना रहुवे. ई लोग सूतले अइसन रहुवे कि गाड़ी बिना ड्राइवरे के एह लोग के कचारत-मुआवत चलि गइल. आदर्श में कवनो घोटाला ना भइल. जवन कुछ भइल तवन आदर्श रहल आ एह आदर्श खातिर कवनो नेता के दोष ना दीहल जा सके. दोष त ओह लोग के बा जे अइसन हलकटन के आपन नेता चुनलसि. आ अबहियों ओही लोगन के जयकारा करे के कोशिश हो रहल बा.\nयाद होखी रउरो सभन के अपना स्कूल कॉलेज के ऊ दिन जब एकाधे गो अनेरिया स्कूल-कॉलेज बन्द करा देत रहलें भा आजुओ इहे हो रहल बा. पोसुआ खबरण्डियन के जमात आ करियाह कमाई वालन के गिरोह मिलजुल के अइसन माहौल बनावे में लागल बाड़ें कि आम जनता बेवकूफ बने लागल बिया. हिन्दूवन के एका तूडे़ के बाकायदा प्लान बना के काम हो रहल बा. रउरा आपन मूरती भसान ना कर सकीं, अपना देवता के जयकारा ना लगा सकीं, आपन परब उत्सव ना मना सकीं, अंगरेजी स्कूतन में पढ़ेवाला हिन्दू तिलक मेंहन्दी ना लगा सकसु बाकिर क्रिसमस खातिर चन्दा दीहल आ ओह में शामिल भइल ओकर मजबूरी होखी. होली दिवाली हिन्दूवन के परब ह से ओकरा प तरह तरह के पाबन्दी लगावल जा सकेला बाकिर अजान, नमाज, तजिया, क्रिसमस सेकुलर काम ह, से ओकर विरोध ना कइल जा सके, ओकरा प कवनो तरह के पाबन्दी ना लगावल जा सके.\nआखिर में बस एगो कहाउत सुनावल चाहब. सहलऽ काहें ? मरउव्वत में. त रोवत काहें बाड़ऽ ? काल्हु फेर बोलवले बा.\n(कोलकाता के हिन्दी दैनिक समज्ञा में पिछला अतवार 24 दिसम्बर का दिने अँजोर भइल.)


टटका खबर (शनिचर, 22 अगस्त 2015, देश दुनिया) – टटका खबर\nपाकिस्तान जानत बा कि ओकर एनएसए सरताज भारत के एनएसए के मुकाबले टिक ना पइहें आ बढ़िया रही कि पाकिस्तान एह बातचीत के रद्द कर देव. अबहीं भारत का लगे पाकिस्तानी आतंकवाद के जियत जागत सबूत नवेद मौजूद बा आ कराची में रहत भारत में आतंकी हमला के आरोपी दाउद के मौजूदगी के ढेरे सबूत भारत जुटा लिहले बावे जवना से पाकिस्तान के फजीहत होखल तय बा.\nअपराधी सरगना दाऊद इब्राहिम पाकिस्तान में नौ गो मकान रखले बा जवना में से एगो त पाकिस्तान के प्रधानमंत्री रहल बेनजीर भुटटो के बेटा बिलावल जरदारी भुट्टो के घर का नियरे बा, ओकरा लगे पाकिस्तान के तीन गो पासपोर्ट बा आ ऊ जब तब आवतो जात रहेला. ओकर नयका फोटो से लागत बा कि ऊ अपना चेहरा के प्लास्टिक सर्जरी नइखे करवले.\nअफगानिस्तान के राजधानी काबुल में आजु अमेरिकी दूतावास का लगे भइल बम धमाका से नाहियो त दस जने के मौत हो गइल बा आ करीब चालीस जने घवाहिल बाड़े. कुछ दिन पहिलहुं एगो बम धमाका भइल रहुवे जवना में 25 लोग के जान चल गइल रहुवे.\nअमेरिका के हवाई हमला में आतंकी संगठन इस्लामिक स्टेट के दुसरका नंबर के कमांडर अल हयाली उर्फ हाजी मुताज मरा गइल बा. हमला 18 अगस्त का दिने भइल रहुवे जब ऊ इस्लामिक स्टेट के मीडिया प्रभारी संगे जात रहुवे.\nभारतीय टीम से बाहर हो चुकल बल्लेबाज वीरेंद्र सहवाग अगिला घरेलू सीजन में हरियाणा का ओर से खेले के फैसला कइले बाड़न. पहिले उ दिल्ली का तरफ से खेलत रहुवन.\nबिहार भाजपा के नेता बिहारी बाबू के डीएनए करीब करीब साफ हो चुकल बा. आजु पटना में एगो पत्रकार सम्मेलन में बोलत बिहारी बाबू कहलन कि पहाड़ काट के आपन राह बना लेबे वाला दशरथ माँझी में बिहार के असली डीएनए देखल जा सकेला.\nऔरतन पर अत्याचार करे में देश भर में यूपी अव्वल नंबर पर बा. एकर बरोबरी करेवाला देश भर मे कवनो दोसर राज्य नइखे. तेजाबो फेंके का मामिलो में यूपी अव्वल बा.\nप्याज के दाम पर काबू करे का फेर में केन्द्र सरकार निर्यात खातिर एकर दाम पहिला का डेढ़ो से अधिका कर दिहले बा.\nकोलंबो क्रिकेट टेस्‍ट मैच के तिसरका दिने के खेल खतम होखे का बेरा भारत अपना दुसरका पारी में एक विकेट का नुकसान पर 70 रन बना लिहले बावे. मुरली विजय आ अजिंक्‍य रहाणे क्रीज पर बाड़ें. ओने सानिया मिर्जा आ मार्टिना हिंगिस के जोड़ी सिनसिनाटी ओपन टेनिस टूर्नामेंट के महिला डबल्‍स के सेमीफाइनल में पहुंच गइल बावे.\nइलाहाबाद उच्च न्यायालय यूपी सरकार के निर्देश दिहले बावे कि 29334 चुनाइल अध्यापकन के 14 सितंबर से पहिले बहाली के कागज दे दीहल जाव.\nबिहार के आंगनबाड़ी सेविका आ सहायिका के मानदेय पच्चीस प्रतिशत बढ़ा दिहल गइल बा. मिडडे मीलो खातिर बजट बढ़ा दीहल बा.\nसंघ लोक सेवा आयोग के सिविल सेवा प्रारंभिक परीक्षा काल्हु अतवार का दिने देशभर में बनावल केन्द्र पर करावल जाई पटना में अबकी 76 गो केन्द्र बनावल गइल बा.\nबक्सर के जिला जजे से फोन पर दस लाख रुपिया रंगदारी मांगल गइल बा. फोन करे वाला कहलसि कि अगर रंगदारी ना मिली त व्यवहार न्यायालय के बम से उड़ा दीहल जाई.\nवाराणसी में 11वीं के परीक्षा में फेल भइल एगो लड़िकी के गार्जियन डँटले त ऊ फाँसी लगा के जान दे दिहलसि.\nडालर के दाम बढ़ला का चलते देश में सोना के दाम लगातार बढ़ल जात बा.


शिक्षा क्षेत्र के राह बंगाल के नवजागरण के जरिया बन सकेला – Anjoria\nजून 2, 2011 देश आ समाज, शिक्षा क्षेत्र के राह\nअतवार का दिने कोलकाता विश्वविद्यालय में गुरुदेव रवींद्र नाथ ठाकुर अउर आचार्य प्रफुल्ल चंद्र राय पर पश्चिम बंगाल माध्यमिक शिक्षक संघ एगो कार्यक्रम आयोजित कइले रहे. एहमें शामिल करीब सगरी वक्ता शिक्षण कर्म से जुड़ल रहले. एह आयोजन में जवन सबले खास बाति सामने आइल से ई कि बंगाल हमेशा से प्रतिभा के धनी रहल बा आ एह समाज में पिछला कई शताब्दियन से ले के आजु ले प्रतिभा के कमी नइखे रहल.\nएह आयोजन का कुछ ही घंटा बाद मुख्यमंत्री ममता बनर्जी राज्य के आर्थिक दुरवस्था से निकाले खातिर केंद्रीय वित्त मंत्री प्रणव मुखर्जी से मुलाकात कइली. जइसन कि होखेला, केन्द्र हर संभव मदद के भरोसा दिहलसि. लेकिन ई मदद कब मिली आ कतना बेर माँगल जाई. राज्य के आर्थिक रूप से सम्पन्न बनावे के काम त करही के पड़ी. त काहे ना राज्य के नेता एहिजा के प्रतिभा के इस्तेमाल करत बंगाल के शिक्षा के मक्का बनावे के प्रयास करत ? कला, विज्ञान अउर साहित्य में अपना विलक्षण प्रतिभा खातिर बंगाली देश भर में मशहूर रहल बाड़े, अब हालात कुछ अइसन बन गइल कि पिछला सत्तर साल में बंगाल आपन ई समृद्धि बिला बईठल. ओकरा कारण के पड़ताल कइला के एहिजा कवनो मकसद नइखे. एहिजा इरादा बा कि बंगाली प्रतिभा के ओकरा भितर के काबिलियत के याद दिआवल.\nअर्थ व्यवस्था के चार गो बड़का क्षेत्रन में से कृषि में बंगाल बहुते बढ़िया कइले बा. जहाँ ले औद्योगिक उत्पादन के क्षेत्र बा ओकरा में पूंजी बहुत लागेला आ ओकरा खातिर एगो बढ़िया ढाँचो जरुरी होला. ई बेहद जटिल समस्या बा, पिछला बरिसन के “लाल सलाम” देखत एहिजा पूंजी नेवतल बहुते मुश्किल काम बा. अतने ना, हिंदू उद्योगपति खुल के त ना बोलसु बाकिर एहीजा देसी आ बिदेसी मुसलमानन के बाढ़ से सब भीतरे भीतर चिंतित बाड़े आ एही से एहिजा पूंजी लगावे से हिचकत बाड़े. जहां ले एहिजा के हिंदू बंगाली समुदाय के सवाल बा ओकरा निगाह में बंगाल पहिले बा आ धर्म बाद में. कोलकाता भा बंगाल के हिंदू ना त 1946 के कत्ल-ए-आम भुलाइल बा ना ओकरा एह बात के परवाह बा कि बंगलादेश से हिंदुवन के खदेड़ल जा रहल बा. ओकरा खातिर बस बंगाल महत्वपूर्ण बा.\nअब बाचल तिसरका क्षेत्र. ऊ ह सेवा क्षेत्र. एह क्षेत्र में बंगाली नौजवान खुद के साबित कर सकेले आ करबो करेले. लेकिन एहमें जवन सबले कारगर क्षेत्र बा ऊ ह इन्फारमेशन टेक्नोलॉजी के आ ओकरा में दक्षिण भारत के नवजवान खुद के स्थापित कर लिहले बाड़े. अब एकरा बाद जरुरी बा कि नौजवान ई सकारस कि पढ़ल पढ़ावल, माने कि शिक्षण सबले कारगर आर्थिक क्षेत्र बाचत बा. ई खाली समाजे सेवा ना हो के एगो आर्थिक गतिविधियो ह. सब समुझेले कि व्यक्तिगत विकास खातिर पढल जरूरी ह. देश में कतहीं बेहतर शिक्षण सुविधा नइखे. सब जगह, इहां तक कि बंगलादेश आ नेपालो में बढ़िया आ विश्वसनीय शिक्षण संस्थानन के अभाव बा. त काहे ना एहिजा के सरकार राज्य में निजी क्षेत्र के बढ़ावा देव कि एहिजा नया मेडिकल कॉलेज, इंजीनियरिंग कॉलेज खोलल जाव. एगो आई आई एम बा आ एगो नेशनल लॉ यूनिवर्सिटी, कृषि क्षेत्र मजबूत होखला का बावजूद कृषि विश्वविद्यालय भा कृषि संस्थान नाम भर के बा. स्कूल कॉलेज खोलल आ विकसित कइल सरल होला आ सबले सहज होला कि शुरु होखते आमदनी होखे लागेला आ ई बाति एहिजा के बंगाली जनमानस का अनुरुपो बा. ई काम बंगाल के आर्थिक विकास खातिर मुफीदो रही आ एकरा से बगाल के पुनर्नवजागरणो हो जाई.\nअँजोरिया का तरफ से\nपाण्डेय हरिराम जी लिखले त बानी बंगाल का संदर्भ में बाकिर बिहार आ पूर्वांचल के इलाका एकरा से सीख ले सकेला. पूरा देश दुनिया में पसरल पुरबिया लोग के चाहीं कि अपना पूर्वजन का इलाका में एह तरह के शिक्षण केन्द्र बनावे के काम करसु. एह इलाका में चिकित्सा सुविधो बढ़वला के जरुरत बा काहे कि एहिजा के बहुते लोग इलाज खातिर दिल्ली मुंबई जात रहेला. बिहार में एह दिसाई त कुछ काम लउकतो बा बाकिर पू्र्वांचल पता ना कवना नींदे सूतल बा कि औकरा पते नइखे चलत. सुपर थर्टी का तरह के कवनो संस्था पूर्वांचल में काहे नइखे खुलत ? इलाहाबद के कबो पूरब के आक्सफोर्ड कहल जात रहे. आजु का बात बा कि एहिजा के लड़िका कोटा पुणे आ बैंगलुरु का तरफ भागत बाड़े ? दिमाग में सवाल पनपी त समाधानो लउके लागी. सवाल बइठवला के जरुरत बा दिमाग में.


बतकुच्चन – ३ – Anjoria\nOct 18, 2010 Bhojpuri, wordplay, बतकुच्चन, भोजपुरी\nएगो चर्चा में शब्द आ गइल कि रउरा त नायक हईं. बस मन में बिजली जस चमक उठल कि नायक के होला, नायक का ह ? आ याद पड़ल कि पिछला संस्करण में हम बतकुच्चन के दू गो कड़ी लिखले रहुवीं. फेर बात आइल गइल हो गइल आ बतकुच्चन दिमाग से उतरि गइल.\nबाकिर नायक शब्द से फेर बतकुच्चन करे के मन कर दिहलसि. सोचे लगनी कि नायक के ? ऊ जे कुछ नया करेला भा ऊ जे अगुवा होला ? अगुवा के एगो पारम्परिको मतलब निकलेला, ऊ जे शादी बिआह में आगा आ के सब कुछ तय करावेला. जे कनियवो के भाई लेखा होला आ दुलहवो के. जेकरा मन में दुनु पक्ष के हित रहेला आ अक्सरहा ऊ कवनो ना कवनो पक्ष के हितई के होखबो करेला. ल, बाति कहाँ से कहाँ चलि आइल.\nहितई आ नातेदारी में का फरक होला ? हित के, नातेदार के ? जे हित सोचे ऊ हित आ जे बस नातेदारी निबाहे ऊ नातेदार. बाकिर बाति अतना आसान नइखे. परिवार के महिला पक्ष के जे नातेदार होला ऊ परिवार के हित कहल जाला आ जे परिवार के पुरुष पक्ष के नाता में आवेला ऊ नातेदार-रिश्तेदार कहाला. माने कि नाना, नानी, मामा, मामी, साला, सरहज, बहनोई, भगिना, भगिनी, दामाद, नाती त हित हो गइले आ चाचा, दादा, भाई, भतीजा, बेटा, बाप, दादा, पोता नातेदार-रिश्तेदार. बाकिर एह नातेदारी में नाती आ पोता के झगड़ा कइसे आ गइल ? बेटी के बेटा त नाती हो गइल आ बेटा के बेटा पोता !\nशुरु त भइल रहीं नायक से बाकिर अगुआ बीच में आ के काम बिगाड़ दिहले. से कवनो जरुरी नइखे कि जे अगुआ होखी ऊ सही मायने में लीडरो होखी. अगुआ निमनो के हो सकेला आ बाउरो के. बाकिर नायक त उहे कहाये के चाहीं जे बास्तव में नया कुछ करे वाला होखे, कवनो नया राह निकाले वाला होखे. शायद एही से नायक आ नाहक सुने में मिलल जुलल बुझाला कि नायक कई बेर नाहके साँप का बियर में हाथ डालि देला.\nसाँप का बियर पर याद आइल कि साँप के बियर के बियर कहल जाला बाकिर मूस के बियर के मूसकोइल. से काहे ? आ एह पर इहो याद आइल कि साँप के त बेंवते नइखे बियर खोने के. ऊ त मूसे के खोनल भा कवनो दोसर जानवर के खोनल बियर में घुस के पनाह लेला. एही सब चक्कर में तोपना-पेहान के मामिला अबकियो छूटल जात बा. बाकिर अबकी हम छूटे ना देब.\nतोपना कवना के कहल जाई आ पेहान कवना के ? बाति त बहुते साफ बा, जवना से तोपल जाव से तोपना आ जवना के पहिनावे के पड़े से पेहान. अब केहू कह सकेला कि त फेर तोपना आ ढकना में का अन्तर बा ? कवना के तोपना कहल जाई, कवना के ढकना ? आ ढकना के ढकनी होले बाकिर तोपना के तोपनी ना. से काहे ?\nअब फेर कबहियो एह सब पर चर्चा कइल जाई. आजु हमरा के चले दीं.\nपिछलका बतकुच्चन पढ़ीं आ ओकरो से पिछलका.


शहजादा आ शोहदा (बतकुच्चन – १३०) – Anjoria\nOct 16, 2013 बतकुच्चन\nराजनीति में आवत गिरावट के कवनो पेंदी नइखे लउकत. चारा चबावे वाला के उमेद रहुवे कि ओकरा साथे भाईचारा निभावल जाई बाकिर ओकरा के बेचारा बना दिहल गइल. जे जब तब संकट का घरी में उनुकर साथ दिहलसि आ देत गइल ओकरा पर जब आफत आइल त तनाइलो छतरी उनकर बबुआ छीन ले गइल. बबुआ के एही हरकत ला देश का राजनीति में तेजी से उभरल नेता बबुआ के शहजादा कह के संबोधित कइलन. दोसरा तरफ से एह नयका नेता के सब कुछ कहल गइल बाकिर केहु शोहदा ना कहल. सोचे लगनी कि का बात बा? सगरी विशेषण से नवजला का बावजूद एह शोहदा वाला विशेषण से ओकरा के काहे नइखे नवाजल जात. का एह लोग के शब्द भंडार में कमी बा कि कुछ दोसर बात बा. पता चलल कि शोहदा से डर बा कि कहीं उनकर वोट बैंक मत बिदक जाव काहे कि शोहदा उर्दू के शब्द ह आ उर्दू वाला बुर्का पर भड़के वाला गोल शोहदा शब्द के इस्तेमाल कइसे कर लेव. अब एह शोहदन का चलते भलहीं भयंकर दंगा हो जाव, देश भर में तनाव पैदा हो जाव बाकिर शोहदन का खिलाफ कवनो एक्शन लेबे से पहिले पुलिस के पचास ना हजार बेर सोचे के पड़त बा. का पता कब कवन नेता ओह शोहदा के तरफदारी करे उतर जाव. याद बा नू मुजफ्फरनगर वाला दंगा के जड़ में इहे शोहदा रहुवे. लड़िकी से छेड़छाड़ एह शोहदन के रोजमर्रा के काम हो गइल बा बाकिर पुलिस एह शोहदई के अपराधे माने के तइयार ना होखे से कवनो शिकायते दर्ज ना करे. बाद में उहे हाल हो जाला कि सर्दी के इलाज ना जाने वाला डाकटर तबले इंतजार करेला जब ले मरीज के निमोनिया ना हो जाव. काहे कि सर्दी के इलाज ओकरा लगे नइखे बाकिर निमोनिया के इलाज त बा. खैर बात निकलल रहुवे शहजादा आ शोहदा के त चलीं फेर ओही पर लवटल जाव. शहजादा आ शोहदा में बहुत फरक ना होखे. फरक बस जनम के होला. शहजादा शाह का घरे जनमेला जबकि शोहदा आम आदमी का घरे. बेलगाम दुनु होले बाकिर शहजादा का पीछे शाह के पूरा प्रशासन जी हुजूरी करे खाड़ रहेला जबकि शोहदा के हर काम अपने भरोसे करे के पड़ेला. दुनु के काम का पीछे कवनो तर्क ना खोजल जा सके. बस मन में पिनक चढ़ल आ कुछ कमाल देखा दिहलन. ई ना सोचलन कि जवन करे जात बाड़े तवना के असर का होखे वाला बा. शहजादा के भाषा तनी नफीस होखे के चाहेला शोहदन जइसन लंठ वाला ना. फाड़ देब, चीर देब, फेंक देब जइसन. खराब से खराब बात नफासत से कहल जा सकेला कि कामो हो जाव आ केहू के खराबो ना लागे. बाकिर शहजादा के ई बात बतावे के? सभे त ओकरा वाहवाही में लागल बा. जो तुमको है पसंद वही बात कहेगे, तुम दिन को अगर रात कहो रात कहेंगे. बाकिर भुला जात बा लोग कि शहजादा शोहदा बनत बनत बनी, शोहदा त शोहदे रहल बा ओकरा बने के नइखे. ऊ त सीधे आम लोग से जुड़ल आम लोग के भाषा बोलत बा. शोहदा के शोहदई सामने वाला के भलही खराब लाग जाव शोहदा के पीछे चलत लोग त शोहदा के अंदाज के कायल हो गइल बा, ओकर दीवाना बन गइल बा. आ अपने बतकुच्चन में आजु हमहूं अझुरा के रह गइल बानी कि कवना शोहदा के तरफदारी कर दिहनी हम. गाँव जवार पड़ोसी के लड़िकी के छेड़े वाला शोहदा के कि सत्ता सुंदरी के घेरियाए वाला शोहदा के. कनक कनक ते सौ गुनी मादकता अधिकाय……


लोटन के आत्मविश्वास के सलाम कइलन मनोज तिवारी – Anjoria\nलोटन के आत्मविश्वास के सलाम कइलन मनोज तिवारी\nविकलांग लोटन शायदे कबो सोचले होखी कि ओकर मुराद पल भर में पूरा हो जाई. माता वैष्णों देवी के गीतन पर ओकर थिरकत गोड़ देख जब मनोज तिवारी आपन गीत बीचे में रोक लोटन के स्टेज पर बोलवलन त लोटन के खुशी के ठिकाना ना रहे. स्टेज पर अवते ऊ पहिले त जम के नाचल शुरू कइलसि. गाना में मगन लोग के ध्यान जब लोटन के गोड़ पर पड़ल त लोग हकबक रहि गइल काहे कि लोटन के एके गो गोड़ रहे. आपन एगो गोड़ गवाँ चुकल लोटन जवना आत्म विश्वास से लबरेज स्टेज पर नाचत रहल ओहके देख सगरी दर्शक ताली बजावे लगलन. पूछला पर लोटन बतवलसि कि ऊ इस्माइलपुर सुल्तानपुर के लोटन पासवान ह. ऊ ढेर देर से शामियाना में लगावल बड़का स्क्रीन पर मनोज तिवारी के देख खुशी से नाचत रहुवे. एह बीच ओकरा के देख जब मनोज तिवारी ओकरा के मंच पर बोलवलन त ऊ फूले ना समाइल. ओकरा लागल कि ऊ कवनो बड़का हासिल पा लिहलसि.\nई घटना ह वेयर्ड इंडिया लिमिटेड कंपनी का ओर से आयोजित म्युजिकल प्रोग्राम के. लोटन के मंच पर आवते जब वादक कलाकार “चढ़ गया उपर रे अटरिया पर लोटन” बजावल त सभे झूम उठल. मनोज तिवारी ओकरा मुस्कान आ आत्मविश्वास के सलाम ठोकलन त दर्शक अउरी जोर से ताली बजवले. बाद में लोटन के उपहार दे के सम्मानित कइलन मनोज तिवारी आ कहलन कि एकरा से सिखला के जरूरत बा कि आदमी ठान लेव त कुछऊ मुश्किल नइखे. बाद मे मंच पर अपना बगल में कुर्सी पर बइठा के मनोज तिवारी ओकरा से कुछ देर बतियइबो कइलन आ मनोज तिवारी के ई भाव देख श्रोतो सभ जम के ताली बजवले.


रामरक्षा मिश्र के वीडियो अलबम ” बनेली नादान” – Anjoria\nसितम्बर 19, 2010 बनेली नादान, रामरक्षा मिश्र, वीडियो अलबम\nएहमें कवनो संदेह नइखे कि महुआ चैनल आदि का अइला आ भोजपुरी के कई गो बेबसाइट खुल गइला से भोजपुरी के क्रेज में एगो बड़हन इजाफा भइल बा. पुरान-पुरान आ स्तरीय गीतन के खोजे आ प्रस्तुत करे के चाहो जागल बा गायकन में. बाकिर ई शौक के रूप में नइखे. एकाध गो चैनल पर कबो-कबो लउक जा ता. आजो कैसेट कंपनियन के सोच में कवनो बदलाव नइखे आइल. अश्लील गीतन के बाढ़ आजुओ थमल नइखे. व्यावसायिक मजबूरी कहिके आजुओ एह मुद्दा के टाल दिहल जा ता. उत्तेजक गीतन आ पॉप म्यूजिक से भोजपुरी लोकगीत के चेहरा बिद्रूप हो गइल बा.\nअइसना में शुभम इंटरटेनमेंट का ओर से जारी रामरक्षा मिश्र के वीडियो अलबम ” बनेली नादान” जेठ के झुराइल ओठ खातिर दू बून पानी नियन लागल. एह अलबम के सभे गीत पारिवारिक परिवेश में सुने लाएक बा. लइका, बूढ़ भा जवान – हर वर्ग के लायक गीत आ म्यूजिक एहमें उपलब्ध बा. कुछ पारंपरिक धुनन के आधुनिक चासनी में लपेट के प्रस्तुत करे के गायक के खास अंदाज काबिले तारीफ बा. अलबम के आखिरी गीत ” खेलवाड़ी बलमा” पूरबी के क्षेत्र में सर्वथा एगो नया आ खूबसूरत प्रयोग बा. ” बनेली नादान” में श्रृंगार रस आ नायिका के सौंदर्य वर्णन से परहेज नइखे कइल गइल बलुक शालीनता से आ प्यार से प्रस्तुत कइल गइल बा गीतन के. ” बेटी प्यार के कहानी होली” गीत सुनला का बाद त सभकर आँखि लोरा जइहें सन – पक्का बा. वात्सल्य के एतना बढ़िया उदाहरण भोजपुरी गायकी में कम उपलब्ध बा.\nरामरक्षा मिश्र के नाम भोजपुरी गायकी खातिर अनजान नइखे. इहाँके अब तक चार गो अलबम बाजार में आ चुकल बा. इहाँ का आवाज के मधुरता आ प्लेबैक सिंगर नियन गायकी खातिर जानल जाईंले. इहाँके मानना बा कि अश्लील गायकी गायकन के\nमजबूरी नइखे, बलुक ऊहन लोग के गायकी के सीमा बा. ओह लोगन के अपना गायकी प खुदे बिश्वास नइखे. रउरा पास गायकी के मौलिक अंदाज होखी आ सुर में ताकत त रउरा के संगीत के आकाश में छा जाए से केहू रोकि ना पाई. हँ,एकरो खातिर कैसेट कंपनियनो के आगे आवेके परी, तबे परिवर्तन व्यापक पैमाना पर लउकी. एह अलबम में ” धइले डँड़ारी चलि अइह ससुरारी” आ ” खेलवाड़ी बलमा” उहाँके सभसे पसंदीदा गीत बा.\nबिश्वास कइल जाएके चाहीं कि एह अलबम के भोजपुरी श्रोता लोग खूब आदर करी आ ई खूब लोकप्रिय होई.\n(स्रोत : सीमा)\n2 thoughts on “रामरक्षा मिश्र के वीडियो अलबम ” बनेली नादान””\nसितम्बर 21, 2010 को 9:53 अपराह्न पर\nधन्यवाद अमृतांशु भाई.\nहमरा अल्बम के गीतन के सुनके भी टिप्पणी दिहतीं त अउरी खुशी होइत.\nसितम्बर 20, 2010 को 12:05 अपराह्न पर\nबहुत -बहुत बधाई मिश्रा जी .सबसे पाहिले राउर संगीतमय आत्मा के हमार बारम्बार प्रणाम बा .बहुत ख़ुशी भइल राउर एलबम के बारे में अंजोरिया पे जानके.


टटका खबर, 26 मार्च 2017, अतवार – टटका खबर\nविधानसभा चुनाव में बड़हन हार का बाद अब बाप बेटा फेरु आमने सामने आ गइल लउकत बाड़ें. सपा गोल के मौजूदा अध्यक्ष आ यूपी के मुख्यमंत्री रहल अखिलेश यादव 28 तारीख का सबेरे सपा विधानमंडल गोल के बइठक बोतवले बाड़न त मुलायम सिंह 29 मार्च के साँझ बेरा नवका चुनाइल विधायकन के बइठक बोलवले बाड़न. मुलायम आ शिवपाल एह बाति ला नाराज बतावत जात बाड़ें कि एह लोग के शनिचर का दिने भइल सपा राष्ट्रीय कार्यकारिणी के बइठक ला बोलहटा ना दीहल गइल रहे. 25 बरीस में पहिला बेर अइसन भइल कि राष्ट्रीय कार्यकारिणी के बइठक से मुलायम सिंह के अलगा राखल गइल.\n28 मार्च से विधायकन के किरियाधराई होखे जा रहल बा आ पूरा उमेद बा कि ओकरा पहिलहीं अखिलेश अपना विधायकन के नेता चुन लीहें. मुलायम सिंह कै मन बा कि आजम खां भा शिवपाल सिंह के नेता प्रतिपक्ष बनावल जाय जबकि अखिलेश राम गोविंद चौधरी के ई पद दे सकेलें.\nयूपी में गैरकानूनी रुप से चलावल जात बूचड़खाना का खिलाफ होखत कार्रवाई से नाराज गोश्त व्यापारी सोमार से बेमियादी हड़ताल चलावे के एलान कइले बाड़न. एही हप्ता से शुरु होखे जात चइती नवरात का चलते वइसहूं अधिकतर लोग शाकाहारे करे वाला बा बाकि कुछ लोग के परेशानी जरुर बढ़ गइल बा. एही बीच एह बूचड़खानन के कारगुजारी आ कबाब बेचेवालन के हरामपंथिओ के खबर अइला से बहुते लोग बेचैन हो गइल बा. काहे कि ई बूचड़खाना कुकुरो के गोश्त मिला के बेच देत रहलें आ कबाब बेचेवाला मटन कबाब का नाम प लोग के बीफ खियावत रहलें.\nजलवायु परिवर्तन आ पर्यावरण से जुड़ल बातन का बारे में जागरुकता फइलावे का मकसद से जलावल विशेष रेलगाड़ी आजु मऊ चहुँप गइल. एहिजा ई रेलगाड़ी चार दिन ला डेरा डलले बिया.\nबिहार के सगरी नगर पालिकन के चुनाव7अप्रेल से 12 अप्रेल का बीच करावे के एलान कइले बावे राज्य निर्वाचन आयोग. हालांकि बेगूसराय आ अरवल जिला में कुछ कारण से ई चुनाव ना होखी.\nसूचना प्रसारण मंत्री एम. वेंकैया नायडु के आवास पर आयोजित उगादि समारोह में पीएम मोदी कहनी कि आजुकाल्हु आतंकवाद पूरा मानवता ला बड़हन चुनौती बन गइल बा आ सगरी दुनिया के अपना लपेटा में ले लिहले बावे. एकरा से निपटे ला प्राचीन ग्रंथन से प्रेरणा लेबे के जरुरत बा. पुराणन के घटना के आजु का संदर्भ में देखल जाव त आतंक का खिलाफ सबले पहिला लड़ाई जटायू लड़ल रहलें. भारतीय पंचांग का हिसाब से उगादि नयका साल के आगम के प्रतीक ह.\nमाउंट आबू में ब्रह्मकुमारी परिवार के समारोह को संबोधित करत पीएम मोदी के कहना रहल कि भारत आपन मान्‍यता दोसरा प थोपे में विश्‍वास ना करे.\nजम्‍मू कश्‍मीर में होखे जा रहल विधान परिषद के छह गो सीट के चुनाव ओहिजा सरकार चलावत पीडीपी आ भाजपा के गठजोड़ तीन तीन गो सीट प लड़े के एलान कइले बावे. ई लोग अपना बूते चार गो सीट जीत सकेला आ निर्दलियन के सहयोग से एगो अउर सीट जीत सकेला. चुनाव 17 अप्रैल के करावल जाई.\nTags: अखिलेश, कबाब, जम्मू कश्मीर, नगर पालिका चुनाव, पीएम मोदी, बीफ, बूचड़खाना, मुलायम, सपा


घमण्डी लड़की का भूमिका में पाखी – Anjoria\nभोजपुरी सिनेमा के मशहूर तारिका पाखी हेगडे अपना नयका फिल्म आखिरी रास्ता में एगो घमण्डी लड़की का भूमिका में आ रहल बाड़ी. इ भूमिका देखि के दर्शकन के उनकर “निरहुआ रिक्शावाला” के किरदार याद आ जाई. एह फिल्म में ऊ रानी नाम के लड़की का भूमिका में बाड़ी जेकर निरहुआ का साथे बकझक हो जात बा. बाद में पता चलत बा कि इहे उनकर नयका बाडी गार्ड बहाल भइल बा. बाद में समय का साथ कुछ अइसन होत बा जे पाखी निरहुआ के आई लव यू बोल देता बाड़ी आ तब निरहुआ के अतीत का बारे में उनका पता लागत बा. फिल्म में ई मौका एगो नाजुक मोड़ लेत बा. केएस साईबाबा आ ए.दास के बनावल आ जी सुब्बाराव के निर्देशित भोजपुरी फिल्म “आखिरी रास्ता” चौदह जनवरी के बिहार में होखे जा रहल बा. फिल्म में निरहआ आ पाखी पर कई गो दिलकश गाना आ रोमांटिक सीन फिल्मावल गइल बा. फिल्म के संगीत राजेश रजनीश के आ गीत विनय बिहारी आ प्यारेलाल यादव के बा.


टटका खबर, बियफे, २४ जून – Anjoria\nजून 24, 2010 news in bhojpuri, टटका खबर\nभाजपा जदयू का लड़ाई में कांग्रेस फायदा उठा ली\nबिहार में गठबन्हन सरकार चलावत जदयू आ भाजपा दुनु के बुझा गइल बा कि ओह लोग का झगड़ा में केन्द्र सरकार राज्य में राष्ट्रपति शासन लगावे में सफल हो जाई आ चुनाव का पहिले अइसन भइला से दुनु के नुकसान बा. झारखण्ड के उदाहरण सामने बा जब झामुमो भाजपा का खींचतान में केहू के फायदा ना मिलल. एहसे बिहार में दुनु पार्टी कोशिश में बा कि बात अउरी मत बिगड़े.\nमंत्री सुधा श्रीवास्तव के निधन\nजेपी के भगिनी आ बिहार सरकार के मंत्री सुधा श्रीवास्तव के काल्हु पीएमसीएच में पचहत्तर साल का उमिर में निधन हो गइल जहाँ उनका के बेचैनी का शिकायत का बाद भरती करावल गइल रहे. ऊ डायबीटिज आ ब्लडप्रेशर के पुरान मरीज रहली आ काल्हु दुपहरिया में भागलपुर से पटना आवे का रास्ता में उनका बेचैनी बुझाइल त उनका के अस्पताल में भरती करावल गइल. ७४ का आन्दोलन में सक्रिय रहल सुधा के कन्यादान उनकर मामा जयप्रकाश नारायण कइले रहन. सुधा के पति के दू साल पहिले निधन हो चुकल रहे. उनका परिवार में दू गो बेटा आ तीन गो बेटी बा.\nशरद यादव आपन टीम बनवले\nअध्यक्ष बनला का दस महीना बाद शरद यादव आपन टीम राष्ट्रीय कार्यकारिणी घोषित कर पवले. एहमें नीतीश के पसन्दीदा लोगन के बहुतायत बा आ राजद से आइल श्याम रजक, लोजपा से आइल गुलाम रसूल बलियावी के महासचिव बनावल गइल बा. कुछेके सदस्य शरद यादव के पसन्द बतावल जात बाड़े.\nकनिष्क दुर्घटना का पचीस साल बाद कनाडा सरकार माफी मँगलस\nकनिष्क दुर्घटना का पचीसवा सालगिरह पर कनाडा के प्रधानमंत्री स्टीफेन हार्पर बिना अगर मगर कइले माफी मँगले बाड़न. कनाडियन पुलिस आ कनाडा के खुफिया एजेन्सी का गफलत से आतंकी कनिष्क में चढ़े में सफल रहले सँ. एह दुर्घटना में ३२९ सवारियन के मौत हो गइल रहुवे.\nआदमी के वहशीपन खाप का फैसलन में झलकेला\nखाप पंचायत जवना तरह से आपन फैसला देत बाड़ी सँ आ जवना तरह से ओकरा चलते आदमी के वहशीपन सामने आ रहल बा ओकर जतना निन्दा कइल जाव ओतने कम बा. भाई अपना बहिन के पिटाई कर के गला रेत के ओकर जान ले लेव आ घर वाले ओकरे के सही बतावस, ई इहे बतावत बा कि ऊ सब जंगली आ हवशी लोग हउवे जवना के सभ्य समाज में कवनो जगहा ना मिले के चाहीं. जवन राजनेता एह कुकर्म के समर्थन करत बाड़े उहो कुकर्मी हउवें सँ.\nशर्लिन चोपड़ा के ट्विटर पर से हटावल गइल\nसामाजिक साइट ट्विटर पर आपन लंगटा तस्वीर डाले वाली बालीवुड हीरोइन के ओहिजा से हटा दिहल गइल बा. ऊ एकरा के आपन विचार स्वतंत्रता कहत बाड़ी. हाल में बालीवुड में आपन लंगटा देह देखावे वाली अभिनेत्रियन के संख्या बढ़ल जात बा. हालांकि अपना अभिनेत्रियन के नंगा देह देखावे में राजकपूरो आगा रहत रहले.\nभारत पाकिस्तान के विदेश सचिवन के बईठका आजु\nइस्लामाबाद में आजु भारत आ पाकिस्तान के विदेश सचिवन के बईठका होखे जा रहल बा जवना में आपसी विश्वास बढ़ावे के तौर तरीका खोजल जाई. २६ नवम्बर के मुंबई में भइल आतंकी हमला का बाद भारत के पाकिस्तान पर भरोसा नइखे रह गइल आ ऊ चाहत बा कि पाकिस्तान अपना व्यवहार में कवनो ठोस बदलाव कर के देखावे.\nकर्नाटक के लोकायुक्त इस्तीफा दिहले\nकर्नाटक के लोकायुक्त जस्टिस संतोष हेगडे आपन उपेक्षा से आहत हो के त्यागपत्र दे दिहले बाड़न. कहले बाड़न कि ई फैसला भावावेश में नइखन कइले बलुक बहुत सोच विचार के लिहले बाड़न.\nआस्ट्रेलिया के महिला प्रधानमंत्री\nपहिला बेर कवनो महिला आस्ट्रेलिया के प्रधानमंत्री बनल बाड़ी. ओहिजा के सत्तारुढ़ पार्टी अपना नेता केविन रुड के हटा के उनकर डेपुटी रहल जुलिया गिलार्ड के आपन नेता मान लिहलस आ अब ऊ आस्ट्रेलिया के पहिला महिला प्रधानमंत्री बन गइल बाड़ी बाकिर सिर मुड़ावते ओला पड़ल वाला हालत में उनका चार महीना बाद होखे वाला आम चुनाव में अपना पार्टी के जितावे के जिम्मेदारियो मिल गइल बा.\nफीफा वर्ल्ड कप में जर्मनी, घाना, इंगलैण्ड, आ अमेरिका के टीम दूसरका दौर में चहुँप गइल बाड़ी सँ. काल्हु का मैच में अमेरिका अल्जीरिया के एक गोल से, इंगलैण्ड स्लोवानिया के एके गोल से, आ जर्मनीओ घाना के एके गोल से हरा दिहलस. आजु स्लोवाकिया के इटली से, पारागुवे के न्यूजीलैण्ड से, डेनमार्क के जापान से आ कैमरुन के नीदरलैण्ड से मैच होखे वाला बा.


पाँच कौर भीतर तब देवता पितर – बतंगड़ 46 – Anjoria\nजुलाई 30, 2017 पाँच कौर भीतर तब देवता पितर, बतंगड़\nकहे के त नेता लोग देश समाज के सेवा में लागल रहेला बाकिर असलियत में ऊ लोग एह सेवा का नाम पर मेवा खाए में डूबल रहेला. देश के सीमा प चीन आपन नजर गड़वले बा बाकिर कांग्रेस के लोग ओकरा साथे साँठ गाँठत लउकत बा. राहुल अपना कुछ चमचन का साथे चीन के राजदूत से भेंट करे गइलन आ ओकरा बाद अमरनाथ यात्रियन प हमला हो गइल. सुने में त इहे आइल कि चीन पाकिस्तान के सह देत बा आ एकरे बारे में प्लानिंग समुझावे खातिर ई मुलाकात भइल रहल. के केकरा के आ का सुमुझावल ई त उहे लोग बता सकेला. कुछ दिन बाद मैंगो रिपब्लिक के प्राइवेट परसन के साथे लेके प्रियंको चीनी दूतावास में पँहुच गइली. पूछला प कहली कि चाइनीज खाए के मन रहल से एहिजा चलि अइली. कहे के मतलब कि देश के दुश्मन चीन एह लोग के खियावे पियावे में लागल बा. ओकरा बदले में ई लोग कुछ ना कुछ भितरघात कर करा के ओह खियवला के भुगतान करिए दी. आजादी का बाद से हिन्दी चीनी भाई भाई के नारा लगावे वाला नेहरु का का चीन के ना दे दिहलें. संयुक्त राष्ट्र में मिलत स्थायी सदस्यता ला चीन के अधिका लायक बता के ओकरा के स्थायी सदस्यता दिअवा दिहलन आ देश आजु ले एकर परिणाम भुगतत बा. कश्मीर समस्यो नेहरुए के देन ह. हमेशा अफवाह रहल बा कि नेहरु परिवार के देश के दुश्मनन से करोड़ो रुपिया मिलत आइल बा. सोशल मीडिया प त खुलेआम आरोप लगावल जाला कि नेहरु वाला गाँधी परिवार पिण्डी का इशारा प नाचेला आ ई लोग जब जब विदेश जाला त अपना मालिकन से भेंट मुलाकात क के जरुरी निर्देश लेत रहेला. माई के तबियत खराब हो गइला का बाद से एकर जिम्मा बबुआ उठा लिहले बाड़न.\nपाँच कौर भीतर तब देवता पितर वाला मथैला लगावे के पीछे सुशासन बाबू के मजबूरिओ रेघरियावल बा. अपना इमेज का नाम प सुशासन बाबू हवा त अउसन बन्हलन कि लागल कि सरकार अब गइल कि तब बाकिर सरकार आजु ले सलामत बा आ लागत बा कि आगहूं सलामते रही. नीतीश आ चीन के हाल एकही जइसन हो गइल बा. पहिला बेर चीन के ब्लफ काम नइखे करत आ भारत के धमकावे डेरावे के ओकर हर कोशिश बेकार लउकत बा. ठीक ओही तरह जदयुओ के लागल कि राजद के हड़का लीहि बाकिर राजद हड़क में ना आइल. दुनिया जानत बा कि ना त चीन भारत प हमला कर सकेला ना नीतीश लालू प. काहे कि दूनू के दाना पानी सामने वाला प टिकल बा. सोझ हिसाब वाला बात रहीत त नीतीश भाजपा के समर्थन बाहर से ले के आपन सरकार बचा लेतें बाकिर भितरी बहुत कुछ अझूराइल बा. जदयू के अनेसा बा कि ओकर नाहियो त 20 गो विधायक पलटी मारे ला तइयार बइठल बाड़ें. काहे कि ओह विधायकन के लालू के सहारा चाहीं. ऊ जानत बाड़ें कि लालू के माई समीकरण का बिना ऊ जीत ना पइहें आ उनुको ला जरुरी बा पाँच कौर भीतर.\nपाँच कौर भीतर वाला फार्मूला में बहिना, दीदीया आ अम्मा के जोड़ खोजल मुश्किल होखी. बसपा वाली बहिना के अलगे मजबूरी बा. उनुका मालूम बा कि अगिला साल जब उनुकर सांसदी के दिन पूरा हो जाई त ओकरा बाद दुबारा राज्यसभा में आइल बहुते मुश्किल हो जाई. मजबूरी के नाम महात्मा जी वाला अंदाज में दलित मुद्दा के नौटंकी करत इस्तीफा त दे दिहली बाकिर पूरा सावधानी रखली कि इस्तीफा सकरा जनि पावे. वाह वाहियो लूट लिहली कि दलितन ला ऊ कवनो सीमा लाँघ सकेली आ कुछ छोड़हूं के ना पड़ल. बिना मंगले लालू का तरफ से सहारा मिल गइल कि ऊ अपना बल प इनका के राज्यसभा भेजवा दीहें. राजनीति के ऊंट कब कवना करवट बइठ जाई एकर भरोसा ना रहला का बावजूद अबहीं ले त सब इहे लागत बा.\nआ आखिर में देश के सेकूलर जमात का घाव प मरीचा लगावे के मोह ना छोड़त बता दीहल चाहत बानी कि देश के तीनो माथ पद प अब संघिए विराजमान हो जइहें आ देर सबेर राज्यसभा के बहुमतो मिलहीं वाला बा. तब का का हो सकी एकर अन्दाजा लगावत छटपटात रहे ई लोग.\n(बतंगड़ के हर कड़ी कोलकाता से छपे वाला हिन्दी अखबार समज्ञा में अतवार का दिने अँजोर होखल करेला आ कुछ दिन बाद एहिजा डालल जाला.)\nभक्तन के मुसीबत के दिन आइल बा – बतंगड़ 47


'जियत रहनी तोहरे खातिर' के रिकार्डिंग शुरू – Anjoria\nचुन्नू सिंगापुरी प्रोडक्शन हॉउस के बैनर तले बनत फिल्म ”जियत रहनी तोहरे खातिर’ के रिकार्डिंग शुरू हो गइल बा. एह बैनर में लगातार बने जात पाँच गो फिलिमन में से ई पहिला फिलिम ह. एकर पहिलका गीत मुंबई के M4U में मशहूर गायिका कल्पना के आवाज में रिकार्ड कइल गइल. गीतकार हउवें अशोक सिन्हा अउर प्रेमसागर सिंह आ संगीतकार हउवें छोटे बाबा. रिकार्डिस्ट बाड़ें प्रवीर दा.\nभाई-बहन के प्रेम पर आधारित एह फिल्म के कार्यकारी निर्माता चेतन बाबू आ निर्देशक अशोक अत्री त्रिपाठी हउवें. मुख्य भूमिका में चुन्नू सिंगापुरी, धर्मेश मिश्रा, मनोज द्विवेदी, धर्मेन्द्र सिंह, प्रिया शर्मा, पूजा सिंह, अविनाश तिवारी, भाविका देसाई, बालेश्वर सिंह अउर संजय पाण्डेय रहीहें.


प्रयोगकर्ता वार्ता:Anniepoo - विकिपीडिया\nस्वागतम्! नमस्कार Anniepoo जी, भोजपुरी विकिपीडिया पर राउर बहुत स्वागत बा!\nAnniepoo जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Anniepoo&oldid=625861" से लिहल गइल\nएह पन्ना पर आखिरी बेर संपादन 24 सितंबर 2018 के 04:57 बजे भइल रहल।


टटका खबर : अतवार, 26 जुलाई 2015 (उपरी बेरा) – टटका खबर\nJul 26, 2015 News in Bhojpuri, टटका खबर, बिहार विधानसभा चुनाव, भोजपुरी में खबर.\nतृणमूल कांग्रेस ना हेने रही ना होने. भूमि अधिग्रहण विधेयक से ऊ एकदम अलगा रहे के एलान कइले बिया. ओने बीजू जनता दल चाहत बावे कि कानून में सहमति प्रावधान आ सामाजिक प्रभाव विश्लेषण प्रावधान फेरू शामिल क लीहल जाव.\nअदालत से बरी हो गइला का बावजूद बीसीसीआई आईपीएल स्पॉट फिक्सिंग घोटाला का चलते तीन गो खिलाड़ियन – एस. श्रीसंत, अंकित चव्हाण अउर अजित चंदीला – के खेले पर लगावल रोक अबहीं जारी राखी. श्रीसंत आ चव्हाण पर भर जिनिगी के रोक लगावल गइल बा बोर्ड का तरफ से.\nआसाराम बापू का मामिला में गवाह कृपाल सिंह के हत्या का केस में एगो आदमी के शाहजहांपुर से गिरफ्तार कइले बिया. एकरा के पर साल पीड़िता के भाई के धमकावे का आरोप में गिरफ्तार कइल गइल रहुवे बाकिर ऊ बाद मे जमानत पर छूट गइल रहुवे.\nमध्य प्रदेश में व्यापमं घोटाला के सीटीमार प्रशांत पांडेय के पत्नी के शनिचर का दिने पूछताछ खातिर कुछ देर ला इंदौर पुलिस हिरासत में ले लिहुवे. मेघना पांडे का लगे दस लाख रुपिया मिलल जवना के जरिया ऊ नइखी बतावत. पुलिस के शक बा कि ई हवाला के रुपिया ह. ओने सीटीमार प्रशांत पाण्‍डेय के कहना बा कि पुलिस अनेरे ओह लोग के परेशान करत बिया आ ई रुपिया मकान खरीदे खातिर बैंक से निकालल गइल रहे.\nओडिशा में, भगवान जगन्नाथ, बलभद्र आ देवी सुभद्रा के रथ आजु बहुड़ा यात्रा खातिर निकले वाला बा पुरी में. भगवान लोग आ देवी के दर्शन खातिर श्रद्धालु गुंडिचा मंदिर पहुंचल बाड़ें. बहुड़ा यात्रा तीनों लोग के रथन के गुंडिचा मंदिर से जगन्नाथ मंदिर के वापसी यात्रा होला. इहो एकदम से रथयात्रा का तरह होला. साँझ4बजे से रथ के खींचल शुरू करीहें भक्त लोग.\nसारन जिला के मशरख पुलिस दू गो शातिर चोरन के पकड़ लिहलसि जवन दुकानन के ताला तूड़ के चोरी करत रहलें. दुनू के जेल भेज दीहल गइल बा. दुनू के हंसापीर गाँव में पकड़ल गइल.\nसारण जिला के जलालपुर इलाका के संवरी बाजार में एगो बिआहल लड़िकी अपना प्रेमी संगे भाग गइल बिया. पुलिस दुनू के दू दिन का भितरे ध लेबे के बात कहले रहुवे बाकिर लड़िकी के बरामदगी अब ले ना होखला का चलते गाँव में तनाव पसरल बा. पुलिस गांवे में कैंप कइले बिया.\nआजु अपना मन के बात बतियावत प्रधानमंत्री नरेंद्र मोदी देश के लोग से करगिल विजय दिवस आ सड़क सुरक्षा का बारे में बतियवलन. कहलन कि एह साल बरखा ठीक भइल बा आ आ पिछला फसलो बढ़िया भइल बा जवना खातिर किसानन के बधाई देत बानी.\nबकबकवा बिहारी बाबू तिकवत बाड़न कि उनकर बयान भाजपा के बर्दाश्त होखत बा कि ना. नीतीश से आपन पुरान याराना बतावत बिहारी बाबू कहलन कि नीतीश से मुलाकात अपना निजी हैसियत से करेलें आ पूरा मन से अपना पार्टी के साथे बाड़ें. बिहारी बाबू के सपना बा कि बिहार के मुख्यमंत्री बना दीहल जाव भा केन्द्र में कवनो बड़का मंत्री काहे कि ऊ बहुते लोकप्रिय बाड़ें जनता में.\nराजनीति में लबारी करे वाला लालू प्रसाद पीएम मोदी के करिया नाग बतावत कहलन कि एकरा पर काबू करे लोग. कहलन कि मोदी कंस हउवन आ उनुका छाती प चढ़ के हमनी का आपन हक छीनब. जइसे कृष्ण कालिया नाग के वध कइले रहलन ओही तरह हमहू इनका के नथुनी पहिरा के विदा करब.\nजदयू, राजद आ कांग्रेस के महागठबन्हन के कहना बा कि बिहार के चुनाव एके दिने करा लीहल जाव. ओकरा लागत बा कि एके दिन चुनाव भइला पर ऊ बाजी मार ले जाई ना त अपना धनबल आ संगठन का बल पर भाजपा के राजग फायदा उठा ली.\nयूपी के सिद्धार्थनगर से भगा के ले आवल लड़िकी के पश्चिमी चंपारण के चिउटंहा इलाका में ओकरा प्रेमी का संगे पकड़ के थाना ले आवल गइल बाकिर लड़िकी के गुमशुदगी के शिकायत दर्ज ना रहला का चलते दुनू के बयान ले के एसपी छोड़ दिहलन.\nसारण जिला के अमनौर इलाका के बलडीहा गाँव से एगो प्रेमी जोड़ा के पकड़ल गइल. दिल्ली से भगा के ले आइल रहुवे प्रेमी बाकिर दिल्ली पुलिस आ के दुनू जने के ले गइल.


दामाद चाहीं फोकट में के संगीत मुहुर्त – Anjoria\nभोजपुरी फिल्म “दामाद चाहीं फोकट में” के संगीत मुहुर्त हालही में मुंबई के गोरेगाँव स्थित कृष्णा स्टूडियो में करावल गइल. फिल्म के निर्देशक बालकिशन कहले कि मनोरंजन का साथ साथ ई फिल्म एगो संदेश दिही समाज के. फिल्म में विनय आनन्द के डबल रोल बा. बाकी कलाकारन के चयन हो रहल बा. अप्रेल का महीना में फिल्म के शूटिंग आरा, राजगीर, हाजीपुर आ छपरा में करावल जाई. फिल्म के गीत सतीश तिवारी आ महेश कुमार के लिखल बा जवना के के॰रत्नेश का संगीत निर्देशन में साधना सरगम आ दोसरा गायकन का आवाज में रिकार्ड करावल गइल बा. फिल्म में आठ गो गाना शामिल रही.


लागल नथुनिया के धक्का से चहकल बाड़े पवन सिंह – Anjoria\nभोजपुरी सिनेमा के सुपर स्टार पवन सिंह अपना नयका फिल्म “लागल नथुनिया के धक्का” से बहुते चहकल बाड़े. उनका पूरा उम्मीद बा कि ई फिल्म दर्शकन के भरपूर मनोरंजन करे वाला साबित होखी आ शानदार सफलता मिली एकरा. पवने सिंह ना, फिल्म के सगरी टीमे के इहे कहना बा. चन्द्र बी॰ वर्मा आ रोहन आर॰ शाह के बनावल एह फिल्म के निर्देशन सुनील सिन्हा कइले बाड़न जिनकर दावा बा कि भोजपुरी में अइसन संदेशप्रद आ मनोरंजक फिल्म आजु ले ना बनल रहे. एह फिल्म के सबले बड़ खासियत ई बा कि एकरा में भरपूर मनोरंजन का साथे साथ एगो सामाजिक संदेशो बा. फिल्म के जल्दिये रिलीज कइल जाई.\nफिल्म के मुख्य कलाकारन में पवन सिंह, आरती पुरी, कृष्णा खण्डेलवाल का साथ में अवधेश मिश्रा आ आनन्द मोहन के नाम बा. फिल्म के गीतकार हउवें विनय बिहारी आ वीरेन्द्र के पाण्डेय. संगीत मधुकर आनन्द के बा. फिल्म लाइन के जानकारन के कहना बा कि फिल्म के बढ़िया सफलता मिली.(Source – Shashikant Singh)\nनिरहुआ व्यवहारकुशल आ दिलदार मनई हउवें


भोजपुरी सिनेमा अब आपन मुश्किल दौर पार कर चुकल बा – रविकिशन – Anjoria\nभोजपुरी सिनेमा के सफर पचास साल से लमहर हो गइल. एह मौका पर पिछला दिने भोजपुरी सिनेमा के दू गो ध्रुव, मनोज तिवारी आ रविकिशन, के राय जाने सुने के मौका मिलल. मनोज तिवारी के कहना रहे कि समय आ गइल बा कि भोजपुरी सिनेमा अपना तिलिस्म से बहरी निकले आ वास्तविकता के धरातल पर अपना के खड़ा करे. एकरा प्रयोगधर्मिता से परहेज छोड़े के पड़ी. कहलन कि हमनी के मौका मिलल कि एकरा के आगा ले चलल जाव बाकिर हमनी का एकरा के अउरी पाछा ले गइनी सँ. भोजपुरी सिनेमा आपन चेहरा बदलल चाहत बा बाकिर एह राह में रोड़ा बहुत बा. पहिले भोजपुरी सिनेमा बनावल एगो मिशन रहत रहे अब कमाई के जरिया बन गइल बा. हमनी के मिल बइठ के एकरा के सही राह पर ले आवे के प्रयास करे के पड़ी. भोजपुरी गीत संगीत से आजु के सिनेमा के सिनेरियो मेल नइखे खात. लागेला कि जबरिया ठूंसल गइल बा. सिनेमा के कथानक पर ध्यान नइखे दिहल जात. जमीनी सच्चाई आजु भोजपुरी सिनेमा में झलकत नइखे. मनोज तिवारी के कहना बा कि दर्शक त आजुवो अँकवारी भरे के तइयार बाड़े, मगर केहू आगा त बढ़े.\nरविकिशन मानत बाड़े कि अपना पचास साल का सफर में भोजपुरी सिनेमा कई तरह के उतार चढ़ाव देखलसि. दू बार त बुझाइल कि अब मर गइल बा भोजपुरी सिनेमा बाकिर हर बेर भोजपुरी सिनेमा फेर जिन्दा हो के खड़ा हो गइल आ आजु हिन्दी सिनेमा के जोरदार टक्कर दे रहल बा. भोजपुरी सिनेमा के मौजूदा तिसरका दौर का बारे में बतावत रविकिशन, बिग बी अमिताभ बच्चन का कहना से भोजपुरी के महानायक, बतवले कि उनुका अबहियो याद बा जब साल २००१ में एक दिन बृजेश त्रिपाठी रविकिशन के मोहनजी प्रसाद का लगे ले गइले आ “सईंया हमार” फिल्म से उनकर सफर शुरु भइल. फिल्म खूब चलल आ ओकरा बाद जे रविकिशन के फिल्मन के सफलता के दौर चलल आ लगातार चार गो हिट फिल्म का बाद भोजपुरी सिनेमा के बड़हन बाजार लउके लागल. आजु हाल ई बा कि भोजपुरी सिनेमा बिहार यूपी के सरहद पार कर के पूरा दुनिया आ विदेशो तकले आपन कमाल देखा रहल बा. ह ई जरुर बा कि टीवी का चलते महिला वर्ग सिनेमा से दूर गइल बा तबहियो अइसनका कई गो फिल्मन के उदाहरण सामने बा जब मेहरारुवन के झुण्ड के झुण्ड भोजपुरी सिनेमा देखे सिनेमा हाल के रुख कइलसि. रविकिशन के कहना बा कि भोजपुरी सिनेमा अब आपन मुश्किल दौर पार कर चुकल बा. बड़हन कंपनी सब भोजपुरी फिल्म निर्माण में सामने आइल बाड़ी सँ आ लोग तेजी से भोजपुरी सिनेमा से जुड़ल जात बा.\nएह दुनु महारथियन के राय सही बा. लोग भोजपुरी सिनेमा में रुचि लेबे लागल बा, भोजपुरी सिनेमा घाटा के सौदा नइखे रहि गइल. बाकिर भोजपुरी सिनेमा के सफलता के इहे तत्व आजु भोजपुरी सिनेमा के गिरावट के कारण बन गइल बा. जेकरा भोजपुरी भाषा भा संस्कृति के जानकारी तक नइखे उहो भोजपुरी सिनेमा के बहत गंगा में डुबकी लगा के पार उतरल चाहत बा. दुर्भाग्य इहे बा कि भोजपुरी निर्माता आ निर्देशक का लगे भोजपुरी सिनेमा के सही रुप आकार नइखे आ हालीवुड के नकल कर के बने वाली बालीवुड फिल्म के नकल में ऊ तेजी से डूबल जात बा. पता ना भोजपुरी सिनेमा के निर्माता निर्देशक ई कब जनीहें कि नकल देखे खातिर लोग काहे जुटी ? हँ फूहड़ आ शारीरिक संबंध देखावे का भरोसे चव्वनिया छाप दर्शकन के भीड़ जरुर जुटत रही. दुर्भाग्य इहो बा कि आजु का आबादी में वइसनके लोग के बहुतायत बा आ शरीफ संभ्रान्त कहाये वाला लोग भोजपुरी सिनेमा ना त देखे आवेला ना भोजपुरी बोले समुझे में बेहिचक रहेला. भोजपुरी तेजी से घर परिवार का बाहर होत जात बिया आ भोजपुरी के चिन्ता करे वाला लोग के एह पर ध्यान देबे के पड़ी. पइसा कमाये वाला ई ना देखीहें कि ऊ का बेचत बाड़न उनुका त बस पइसा चाही, हम आप रोआत चिचियात रही एहसे उनुका का ?\n(स्रोत – शशिकान्त सिंह आ उदय भगत का सौजन्य से मिलल साक्षात्कार का आधार पर)\nहे गंगा मईया तोहे पियरी चढ़इबो


नीतीश अवुरी अमित शाह के बातचीत के असली पेंच त 'बड़ भाई' के दर्जा के बा: शिवानंद\nUpdated: Jul 11, 2018, 03:26 PM IST\nभारतीय जनता पार्टी के राष्ट्रीय अध्यक्ष अमित शाह गुरुवार के बिहार दौरा प आवतारे। ए बीच विपक्ष के नजर अमित शाह अवुरी नीतीश कुमार के मुलाकात प लागल बा। ए मुलाकात प कटाक्ष करत राजद कहलस कि पहिला मुलाकात सभके संगे होई, जहां भाजपा के नेता भी होंईहे। लेकिन असली मुलाकात त रात के खाना के दौरान होई।\nराजद के राष्ट्रीय उपाध्यक्ष शिवानंद तिवारी कहले कि अमित शाह मुख्यमंत्री नीतीश कुमार से मिलीहे। अनिश्चितता के माहौल खतम भईल। दुनों के अब एक ना, दु-दु मुलाकात होई।\nनीतीश कुमार प कटाक्ष करत शिवानंद कहले कि, पहिला मुलाकात सभके संगे होई, जहां भाजपा के नेता मौजूद रहीहे, लेकिन असली मुलाकात त रात के खाना के दौरान होई।\nशिवानंद आगे कहले कि एनडीए के मुख्यमंत्री के रूप में नीतीश कुमार के अमित शाह से इ पहिला मुलाकात होई। 2015 के विधानसभा चुनाव में नीतीश कुमार महागठबंधन के ओर से मुख्यमंत्री के चेहरा रहले।\nविधानसभा चुनाव के दौरान दिहल अमित शाह के बयान के हवाला देत राजद नेता कहले कि ओ चुनाव के दौरान अमित शाह बिहार के लोग के चेतावत कहले रहले कि जदी नीतीश मुख्यमंत्री बनिहे त पाकिस्तान में दिवाली मनावल जाई। ए चलते पहिला मुलाकात में पुरनका बात के जवन याद बा ओकरा चलते तनिका झिझक त होखबे करी।\nभाजपा अवुरी जदयू प निशाना साधत शिवानंद तिवारी कहले कि दुनों के बातचीत के असली पेंच त 'बड़ भाई' के दर्जा के बा। बिहार में केकर चेहरा बड़ होई, नीतीश कुमार के होई की नरेंद्र मोदी के? शिवानंद सवाल कईले कि बड़ भाई के होई, केकर चेहरा बड़ होई, इ तय करे के कसौटी का होई?\nलोकसभा चुनाव में जवन दल अधिका सीट प चुनाव लड़ी बिहार के जनता ओकरे के एनडीए में बड़ भाई के दर्जा दिही। का भाजपा नीतीश कुमार के अपना से अधिका सीट दिही? शायद इ संभव नईखे। तब इहाँ इ देखल दिलचस्प होई कि नीतीश कुमार कवन रूख अपनावतारे।\nFirst Update: 11 July, 2018 03:02 PM


नागिन पाखी धूम मचवले बाड़ी – Anjoria\nभोजपुरी सिनेमा के न॰१ अदाकारा पाखी हेगडे के आजु काल्हु धूम मचल बा. होली का अवसर पर रिलीज उनकर फिल्म “मैं नागिन तू नगीना” के बिहार में शानदार सफलता मिलल बा. नारी प्रधान एह फिल्म के नायिका पाखी हेगडे के सभे तारीफ कर रहल बा. निर्माता दिलीप जायसवाल आ निर्देशक राजकुमार आर पाण्डेय के जोड़ी के एह फिल्म में पाखी हेगडे, मनोज पाण्डेय, प्रदीप पाण्डेय चिंटू, सपना सिंह मुख्य कलाकारन में शामिल बाड़े. बिहार में हर थियेटर में एह फिल्म खातिर लमहर लमहर लाइन देखे के मिल रहल बा.\nदोसरा तरफ उनुकर पहिलका हिन्दी फिल्म “वुमेन फ्राम द ईस्ट” के रेड कार्पेट प्रीमियर लंदन के मशहूर एशियन फिल्म फेस्टिवल में भइल जवना में पाखी के काम के खूब प्रशंसा हो रहल बा. एह फिल्म में पाखी एगो बिहारी लड़की के किरदार कइले बाड़ी जवना के ओकरा परिवार के लोग एगो ट्रक ड्राइवर का हाथे बेच देता. पाखी के एह फिल्म के अभिनय बहुते लाजवाब बा.\nPrevious Post: अप्रेल में पवन सिंह के तीन गो फिल्म रिलीज होखी\nNext Post: रंगबाज के गाना के रंग चारो ओर पसरल बा


गीता दत्त के देखते दिल हार गइल रहन गुरुदत्त, समझीं उनकर प्रेम त्रिकोण आ यथार्थ |\nगीता दत्त के देखते दिल हार गइल रहन गुरुदत्त, समझीं उनकर प्रेम त्रिकोण आ यथार्थ\nबहुत कमे लोग जानत होई कि मशहूर फिल्म अभिनेता/ निर्माता, निर्देशक गुरुदत्त के बचपन के नांव रहे वसंत कुमार शिवशंकर पादुकोण. उनुकर बचपन कलकत्ता के भवानीपुर में बीतल. एसे ऊ बांग्ला खूब बढ़िया से बोलत आ पढ़त रहले ह. हालांकि उनुकर जनम कर्नाटक में पादुकोण यानी सारस्वत ब्राह्मण परिवार में भइल रहे. बाकिर पैदा भइला का कुछ महीना बाद ऊ कलकत्ता चलि अइले. फिल्म “प्यासा”, “कागज के फूल”, “साहब, बीवी और गुलाम” आ “चौदहवीं का चांद” खातिर आज भी उनकरा के याद कइल जाला. उनुकर बहिन ललिता लाजमी, देश के मशहूर पेंटर के रूप में जानल जाली. उनुकर भतीजी कल्पना लाजमी के फिल्मकार के रूप में ढेर लोग जानेला. काहें से कि कल्पना जी फिल्म निर्माता, निर्देशक आ स्क्रिप्ट राइटर हई.\nपचास के दशक में गुरुदत्त के तूती बोलत रहे. उनुकर फिल्मन के बारे में मशहूर रहे कि सिनेमा हाल में दू घंटा के अंदर “हाउस फुल” के बोर्ड लागि जाउ. उनकरा फिल्म “प्यासा” के “टाइम” मैगजीन “आल टाइम 100 बेस्ट मूवीज” के श्रेणी में रखले रहे. माने “प्यासा” कालजयी फिल्म मनाइल रहे. जर्मनी, फ्रांस आ जापान में भी उनुकर फिल्म सब टाइटिल के संगे हाफस फुल रहत रहली ह सन. गुरुदत्त के जनम9जुलाई 1925 में कर्नाटक में भइल रहे. प्रेम त्रिकोण के कारन गुरुदत्त के जीवन विचित्र हो गइल रहे. गुरुदत्त के मृत्यु 39 साल के उमिर में आ उनुका पत्नी के मृत्यु 41 साल के उमिर में हो गइल. त एही से गुरुदत्त के बारे में जानल जरूरी बा.\nईहो कहल जाला कि गुरुदत्त, मशहूर फिल्म अभिनेत्री वहीदा रहमान के प्रेम में परि के आत्महत्या क लिहले. बाकिर गुरुदत्त के लइका अरुण दत्त एकर खंडन कइले, आ कहले कि उनका पिता अनिद्रा के रोगी रहले ह, एसे सूते खातिर नींद के गोली खात रहले ह. राति खान शराब पीए के आदत रहबे कइल ह. त मूए का दिने ऊ हद से ज्यादा शराब पियले रहले आ ऊपर से नींद के गोली खा लिहले. नशा के कारन ऊ जरूरत से ज्यादा नींद के गोली खा लिहले. ऊहे उनुकरा खातिर घातक हो गइल. त हमनी का त उनुका बेटे के कहल माने के परी. त वहीदा रहमान के गुरुदत्त ही फिल्मी दुनिया में ले अइले. धीरे- धीरे गुरुदत्त के वहीदा जी के प्रति आसक्ति बढ़त गइल. एह आसक्ति के गहराई अथाह हो गइल रहे. का जाने फिल्मी दुनिया के इतिहास में अइसन उदाहरन अउरी बा कि ना, बाकिर एह प्रेम के परिभाषा दिहल अउरी मुसकिल बा.\nअब देखीं कि गुरुदत्त जब 28 साल के रहले त सन 1953 में ऊ गीता रायचौधुरी के प्रेम में पड़ि गइले (बियाह का बाद गीता दत्त), जौन मशहूर गायिका रहली. गुरुदत्त आ गीता जी के प्रेम प्रसंग तीन साल तक चलल. घर के लोग गीता जी से बियाह के कड़ा विरोध करे. बाकिर गुरुदत्त उनुका पर आसक्त रहले. घर के लोगन के लाख बिरोध के बावजूद गुरुदत्त उनुकरे से बियाह कइले. पति- पत्नी से तीन गो लइको भइले सन- तरुण, अरुण आ नीना दत्त. बाकिर माता- पिता के असमय मृत्यु के कारण लइका गुरुदत्त के भाई आत्मा राम आ गीता दत्त के भाई मुकुल राय का घरे पालल- पोसल गइले सन. त विडंबना कइगो बाड़ी सन.गुरुदत्त कलकत्ते में जवान भइले. एहीजा सबसे पहिले उनुकर नोकरी लीवर ब्रदर्स फैक्ट्री में टेलीफोन आपरेटर के पद पर लागल. बाकिर ई काम उनुका नीक ना लागल. तब तकले उनुकर माता- पिता बंबई सेटिल हो गइल रहे लोग. गुरुदत्त नोकरी- चाकरी छोड़ि के बंबई अपना माई- बाबूजी का लगे आ गइले. उनुकर चाचा आत्मा राम 1944 में पुणे के मशहूर प्रभात फिल्म कंपनी में तीन साल के ठीका पर नोकरी दियवा दिहले. त प्रभात फिल्म कंपनी में गुरुदत्त के दू आदमी से गहिर दोस्ती भइल- देवानंद आ रहमान से. जवना साले प्रभात फिल्म कंपनी में गुरुदत्त के नोकरी लागल ओही साले गुरुदत्त के एगो फिल्म में कृष्ण भगवान के छोट रोल मिलि गइल, काहें से कि गुरुदत्त देखे में खूबसूरत रहले. एकरा संगहीं ऊ असिस्टेंट डायरेक्टर माने सह निर्देशक आ नृत्य निर्देशक (कोरियोग्राफर) के रूप में काम करे लगले.\nपीएल संतोषी के फिल्म “हम एक हैं” के ऊ असिस्टेंट डायरेक्टर आ कोरियोग्राफर रहले. सन 1947 में उनुकर कंपनी का संगें कांट्रेक्ट खतम हो गइल. दस महीना ले ऊ बेरोजगार रहले. तब तकले ऊ बंबई के माटुंगा में अपना माई- बाबूजी किहां रहले आ साप्ताहिक अंग्रेजी पत्रिका द “इलेस्ट्रेटेड वीकली आफ इंडिया” खातिर लेख लिखे लगले. तब तकले देवानंद आपन फिल्म कंपनी “नवकेतन” बना लिहले. त देवानंद आ गुरुदत्त में प्रेम आ दोस्ती के एगो करार भइल. देवानंद कहले कि देख, जदि तू कौनो फिल्म बनइब त हमरा के हिरो रखब आ जदि हम कौनो फिल्म बनाइब त तोहरा के डायरेक्टर राखबि. त बात फाइनल हो गइल. सन 1951 में नवकेतन के फिल्म “बाजी” के डायरेक्टर रहले गुरुदत्त आ “बाजी” हिट फिल्म हो गइल. गुरुदत्त, देवानंद के फिल्म “सीआईडी” में रखले. बाकिर फिल्म पूरा होके के पहिलहीं, गुरुदत्त मरि गइले. गुरुदत्त आ देवानंद दूनों जाना मिलि के दू गो हिट फिल्म दीहल लोग- “बाजी” आ “जाल”.\nअब आईं प्रेम प्रसंग पर. बांग्ला के मशहूर लेखक विमल मित्र के किताब- “साहब, बीवी और गुलाम” पर गुरुदत्त एही नांव के फिल्म बनवले जवना में मीना कुमारी, वहीदा रहमान आ रहमान आ नाजिर हुसेन अभिनय कइले रहे लोग. त फिल्म बनावत खान विमल मित्र से गुरुदत्त के आत्मीयता हो गइल. त गुरुदत्त आपन दिल के बात विमल मित्र से कहले. हम विमल मित्र के आत्मीय रहनी हं. त विमल मित्र गुरुदत्त से बातचीत वाला प्रसंग हमरा के बतवले. ओही आधार पर हम ई लेख लिखि रहल बानी. एइजा ई बतावल जरूरी बा कि हास्य अभिनेता जॉनी वाकर आ वहीदा रहमान के लांच करे वाला गुरुदत्त रहले.\nगुरुदत्त के अगली फिल्म “आर पार” भी सुपर-डुपर हिट भइल. एकरा बाद जब 1959 में जब “कागज के फूल” बनवले. ओमें गुरुदत्त खुदे हीरो बाड़े. त एह फिल्म बनावत घरी गुरुदत्त, वहीदा रहमान के प्रेम में परि गइले. एह फिल्म में गुरुदत्त आपन कुल मेहनत/ऊर्जा आ रुपया झोंकि देले रहले. बाकिर बाक्स आफिस पर ई फिल्म फेल हो गइल. नतीजा ई रहे कि उनका के मिलल बाकी फिल्म भी दोसरा डायरेक्टरन के पासे चलि गइल. एने गीता दत्त संगे उनुकर तनाव बढ़े लागल. गीता दत्त भी त फिल्मिए दुनिया में रहली, उनुकरा गुरुदत्त के वहीदा रहमान के प्रति आसक्ति के खबर मिलत रहे. पति- पत्नी में तनाव जब चरम पर पहुंचल त दूनो जाना खूब शराब आ सिगरेट पीए लागल लोग. आखिरकार गुरुदत्त आ गीता दत्त अलग- अलग मकान लेके रहे लागल लोग. एही बीच गुरुदत्त फेर एगो फिल्म बनवले- “चौदहवीं का चांद”. एहू फिल्म में वहीदा रहमान हिरोइन रहली. ई गुरुदत्त के एकमात्र कलर फिल्म रहे, बाकी फिल्म ब्लैक एंड व्हाइट रहली सन. “चौदहवीं का चांद” सफल फिल्म रहे. “साहब, बीवी और गुलाम” के पटकथा अबरार अल्वी लिखले रहले.\nसाहब बीवी और गुलाम खातिर “फिल्म फेयर” गुरुदत्त के बेस्ट डायरेक्टर के अवार्ड दिहलसि. अगर सामान्य स्थिति रहित त कागज के फूल के फ्लाप भइला का बाद दू- दू गो हिट फिल्म दे दिहला से गुरुदत्त के जीवन में खुशी आ जाइत. बाकिर वहीदा रहमान के प्रति आसक्ति आ वहीदा रहमान के दूर रहला से गुरुदत्त में भीतर गम गहिर होखे लागल. उनुकर शराब पियल बढ़ि गइल. ओने वहीदा रहमान गीता दत्त के जीवन में आके अनावश्यक तनाव ना बढ़ावल चाहत रहली. गुरुदत्त के हृदय में वहीदा रहमान बइठि गइल रहली. अइसना में का होला जानते बानी. प्रेम करे वाला आदमी टूटे लागेला.\nत गुरुदत्त के बारे में कहाउति रहल ह कि डायरेक्टर का रूप में ऊ बहुत संतुलित आ समर्पित व्यक्ति रहले ह बाकिर व्यक्तिगत जीवन में ऊ बहुत असंतुलित रहले ह. सन 1964 उनकर आखिरी फिल्म रहे “सांझ और सवेरा”. “बहारें फिर भी आएंगी” पर ऊ काम करते रहले कि तले मरि गइले. बाद में उनुकरा जगह पर अभिनेता धर्मेंद्र के लिहल गइल. त एगो बहुत टैलेंटेड आ संजीदा आदमी जब भावनात्मक रूप से कहीं बहुत गहिर फंसि जाला त ओकर बहुत नोकसान हो जाला. गुरुदत्त के मृत्यु खाली उनुका परिवारे खातिर क्षति ना रहे, पूरा देश खातिर क्षति रहे. काहें से कि फिल्मकार के रूप में, अभिनेता के रूप में गुरुदत्त देश के संपत्ति रहले ह. (लेखक विनय बिहारी सिंह वरिष्ठ पत्रकार हैं.)\nब्राउन राइस खाने से वजन कैसे रहता है कंट्रोल, जानें दोनों तरह के चावल में क्या है अंतर\nवरुण धवन को कैमरामैन ने दी शादी की बधाई, तो एक्टर ने यूं दिया रिप्लाई… देखें Video\nDemand For Digital Skilled Employees Will Increase By 2025 – डिजिटल स्किल्ड कर्मचारियों की मांग देश में 2025 तक9गुना बढ़ जाएगी\nमाधुरी दीक्षित को पति ने यूं पिज्जा बनाकर खिलाया, बोले- जल्द ही Video शेयर करूंगा\nबिहार में 1 मार्च से शुरू होंगी पहली से पांचवीं तक की कक्षाएं, स्कूल जाने से पहले इन बातों का रखें ख्याल\nSteps From ‘Work From Home’ To ‘Work From Office’ – ‘वर्क फ्रॉम होम’ से ‘वर्क फ्रॉम ऑफिस’ की ओर बढ़े कदम


बदरुद्दीन से जलालुद्दीन मोहम्मद अकबर बने तक के कहानी\nSUNAINA PANDEY |\nUpdated: Jul 29, 2015, 10:59 AM IST\nभारत के इतिहास में अकबर के नाम बहुत खास स्थान राखेला। मुगल वंश के ए शासक के शासन के कुछ लोग खास महत्व के संगे याद रखेले। एही अकबर के पूरा नाम जलालुद्दीन मोहम्मद अकबर रहे। उनुकर जन्म 15 अक्टूबर 1542 के भईल रहे। बचपन में 'बदरुद्दीन' कहाए वाला अकबर के नाम 'जलालुद्दीन मुहम्मद अकबर' 1546 ई. में खतना के मौका प उनुकर पिता हुमायूँ रखले रहन।\nमात्र तेरह साल के उमर में अपना पिता के मरला के बाद दिल्ली के राजगद्दी प बईठे वाला बादशाह अकबर एकमात्र अयीसन मुगल बादशाह रहले जेकरा के हिन्दू अवुरी मुस्लमान के बराबर प्यार अवुरी सम्मान मिलल। उ हिन्दू-मुस्लमान संप्रदाय के बीच के दूरी कम करे खातिर 'दीन-ए-इलाही' नाम के धर्म के स्थापना कईले।\nअकबर के दरबार हमेशा सभका खातिर खुलल रहत रहे। उनुका दरबार में मुस्लमान के मुक़ाबला हिन्दू सरदार के गिनती जादा रहे।\nनसीरुद्दीन मुहम्मद हुमायूँ अवुरी हमीदा बानो के संतान, अकबर के बाबा के नाम जहीरुद्दीन मुहम्मद बाबर रहे। अकबर के जन्म के समय हुमायूँ के हालत अयीसन ना रहे कि उ अपना बेटा के जन्म प अपना सगा-संबंधी संगे कवनो जश्न मनावस चाहे उपहार देस।\nहुमायूँ के शासन करता मुश्किल से नव साल भईल रहे कि 26 जून, 1539 के गंगा के किनारे 'चउसा' (जिला, शाहाबाद (बक्सर) बिहार) में शेरख़ाँ (शेरशाह) से हार गईले। चउसा के हार के बाद कन्नौज में हुमायूँ के एक बेर फेर अपना किस्मत के आजमावे के मौका मिलल।\nलेकिन शेरशाह 17 मई, 1740 के फिर एक बेर अपना से कई गुना अधिका सेना वाला हुमायूँ के हरा देले। एह हार के बाद हुमायूँ के पश्चिम के ओर भागे के परल। बहुत दिन तक उ राजस्थान के रेगिस्तान में भटकत रहले, लेकिन कतही से उनुका के केहु के मदद ना मिलल। एही बीच उनुकर मुलाक़ात हमीदा बानो से भईल अवुरी 14 साल के हमीदा के बियाह हुमायूँ से हो गईल।\nहुमायूँ, शेरशाह से मिलल हार के बावजूद हार ना मनले अवुरी लगातार अपना राज्य के पावे खातिर कोशिश कर रह गईले। एही बीच उनुका मन में विचार आईल कि हो सकता कि ईरान के तहमास्प से सहायता मिल सके। मन में ए विचार के संगे उ कंधार के ओर चल दिहले। बाड़ा मुश्किल से उ सेहवान, सिंध, बलोचिस्तान के रास्ता से क्वेटा के दक्षिण में मस्तंग नाम के एगो जगह प पहुँचले।\nओह समय उहाँ हुमायूँ के छोट भाई अस्करी हुकूमत करत रहे। एने हुमायूँ के ख़बर मिलल कि, अस्करी हमला क के उनुका के पकड़ल चाहत बाड़े। हुमायूँ के भीरी मुक़ाबला करे खातिर सेना ना रहे। तनिका सा देरी कईल बहुते भारी पर सकत रहे।\nहुमायूँ तुरंत घोड़ा प सवार भईले अवुरी पीछा हमीदा बानो के बईठा, पहाड़ के ओर भाग गईले। हुमायूँ अपना एक साल के बच्चा तक के अपना संगे लेबे ना पवले। उनुका जाते अस्करी दु हज़ार सैनिक के संगे पहुँचल, लेकिन उहाँ खाली अपना भतीजा के देख शांत हो गईल।\nअस्करी अपना भतीजा के कवनो नुकसान ना पहुंचवलस अवुरी ओकरा के सुरक्षित कंधार ले गईल। कंधार पहुँच के अस्करी के आदेश प ए बालक के अस्करी पत्नी सुल्तान बेगम के सौंप दिहल गईल।\nउहे छोट बच्चा बाद में अकबर के नाम से मशहूर भईल अवुरी भारत के इतिहास में 'अकबर महान' कहाईल।\nअपना चाची के देखभाल में अकबर बड़ होखे लगले। ख़ानदानी चलन के मुताबीक अनगा नाम के एगो महिला के अकबर के दूधमाता बनावल गईल। समय के संगे हुमायूँ अवुरी उनुकर भाई अस्करी के बीच के दुश्मनी खतम हो गईल अवुरी दुनो भाई एके संगे रहे लगले।\nअकबर जब तनिका बड़ भईले त ओ समय के रीवाज़ के मुताबीक चार साल, चार महीना अवुरी चार दिन प अकबर के पढ़ावे खातिर मुल्ला असामुद्दीन इब्राहीम के शिक्षक बनावल गईल। लेकिन अकबर के पढ़े में मन ना लागत रहे। हुमायूँ के जब मालूम भईल की अकबर के पढ़े में ना बलुक कबूतर बाजी में मन लागता त उ परेशान हो गईले अवुरी मुल्ला बायजीद के अकबर के शिक्षक के रूप में लगा दिहले।\nएकरो से कवनो फायदा ना भईल। अकबर के कबूतर बाजी अवुरी कुकुर के संगे खेले से फुर्सत मिले तब नु पढ़ाई-लिखई प ध्यान देस। अकबर के मातृभाषा होखला के चलते फ़ारसी निमन से बोले-चाले आ गईल रहे लेकिन लिखे के नाम प अंगूठा छाप रह गईले।\nअकबर के मात्र9साल के उम्र में पहीला बेर 1551 ई. में गजनी के सूबेदारी सौंपल गईल। सिकन्दर सूर से अकबर जब 'सरहिन्द' के छीन लेले त 1555 ई. में हुमायूँ अकबर के आपन 'युवराज' घोषित क दिईले।\nजब हुमायूँ दिल्ली प फिर से अधिकार क लेले त अकबर के लाहौर के गर्वनर बनवाल गईल। ओ समय अकबर के संरक्षक के रूप में तुर्क सेनापति बैरम ख़ाँ के नियुक्ति भईल।\nएक बेर फेर हुमायूँ के दिल्ली के गद्दी रास ना आईल अवुरी जनवरी, 1556 में दिल्ली के 'दीनपनाह' भवन में सीढ़ी से गिरला चलते उनुकर मौत हो गईल। हुमायूँ के मरला के खबर सुन के बैरम ख़ाँ गुरुदासपुर के नजदीक कलानौर में 14 फ़रवरी 1556 के अकबर के ताजपोशी करवा दिहले। राज्याभिषेक के समय अकबर के उम्र मात्र 13 साल रहे।\nबादशाह बनला के बाद अकबर, दिल्ली के शासन के ज़िम्मेदारी बैग खान के सौंप दिहले अवुरी अपना राज्य के विस्तार में जुट गईले। अकबर के वीरता के हल्ला ओ समय अयीसन रहे कि कुछ प्रदेश के राजा त अकबर के पहुंचे से पहीलही समर्पण क देले।\nएने, अकबर के गैरहाजिरी में हेमू विक्रमादित्य, दिल्ली अवुरी आगरा प आक्रमण क विजय हासिल क लेले। एक बेर फिर मुगल वंश के हाथ से दिल्ली निकल गईल रहे, जबकि6अक्तूबर 1556 में हेमु अपना के भारत के महाराजा घोषित क दिहले। हेमू के दिल्ली के महराजा घोषित करते एक बेर फेर दिल्ली में हिंदू राजा के राज हो गईल रहे।\nदिल्ली में हार के खबर जब समाचार अकबर के मिलल त उ बैरम खान से राय-सलाह लेके दिल्ली के ओर चले के मन बनवले। अकबर के सलाहकार उनुका के फिर एक बेर काबुल के शरण में जाए के सलाह दिहले। अकबर अवुरी हेमु के सेना के बीच पानीपत में युद्ध भईल। एही युद्ध के पानीपत के द्वितीय युद्ध के नाम से जानल जाला।\nअकबर के भीरी सैनिक कम होखला के वावजूद उ हेमू के खिलाफ विजय हासिल कईले। एह विजय में अकबर के 1500 हाथी मिलल जवन कि मनकोट के हमला में सिकंदर शाह सूरी के विरुद्ध काम आईल। सिकंदर शाह सूरी अकबर के सोझा आत्मसमर्पण क दिहले त अकबर उनुका के प्राणदान दे दिहले।\nएही बीच बैरम ख़ाँ, हुमायूँ के भगिनी (भांजी) सलीमा बेगम से बियाह क लेले।\nअकबर जब 18 साल के भईले त उनुका बैरम ख़ाँ के हाथ के कठपुतली बन के रहल बहुत अखड़े लागल। ओने बैरम ख़ाँ अपना आप के सर्वेसर्वा बना लेले रहे। जेकरा चलते दुश्मन के संख्या बढ़ गईल रहे। एक बेर अकबर बैरम खाँ के दरबार में बोलवले अवुरी कहले कि "ख़ानबाबा अब तीन गो रास्ता बाचल बा ..... जवन तहरा पसंद होखे चुन ल। पहीला, राजकाज चाहत बाड़ त चँदेरी अवुरी कालपी के ज़िला ले ल अवुरी उहाँ जाके हुकूमत कर। दूसरा, दरबारी रहल पसंद होखे त हमरा भीरी रह तहरा के तहार दर्जा अवुरी सम्मान पहीले जईसन मिली। तिसरा, अगर हज प गईल चाहत बाड़ त ओकर इंतजाम क दिहल जाई।"\nबैरम खाँ बहुत निमन से अकबर के जानत रहन अवुरी तीसरा रास्ता के चुनत हज प गईल चहले।\nहज प जाये खातिर, बैरम खाँ जब जहाज़ पकड़े खातिर पाटन (गुजरात) पहुँचले अवुरी जहाज़ प सवार हो आगे बढ़त रहन कि राह में उनुकर हत्या हो गईल। बैरम ख़ाँ के बेटा ओह समय चार साल के रहे। जब अकबर के बैरम खाँ के मौत के खबर मिलल त उ बैरम के बीबी अवुरी बच्चा के अपना भीरी बोला लेले।\nबैरम खाँ के मरला के बाद सलीमा बेगम (बैरम खाँ के बीबी अवुरी अकबर के फुआ के बेटी सलीमा) से अकबर बियाह क लेले।\nFirst Update: 29 July, 2015 09:40 AM


Dec 4, 2011 खबर, खेल, दुनिया, देश, मनोरंजन, व्यापार\n(शनिचर,3दिसंबर)\nझारखण्ड में निर्दलीय सांसद इंदर सिंह नामधारी के काफिला पर नक्सली हमला में छह गो पुलिस वाले समेत 8 लोग के मौत हो गइल आ तीन जने घवाहिल हो गइलें.\nकश्मीर में नेशनल कांफ्रेस के नेता के गोली मार के घवाहिल कर दिहल गइल.\nभंवरी मामला में गिरफ्तार महिपाल मदेरणा के अदालत9दिसम्बर ले सीबीआई हिरासत में भेजलसि.\nओडिशा का कोरापुट जिला में नक्सली हमलावर एगो ठेकेदार के हत्या के दिहलें.\nसुकना भूमि घोटाला में दोषी मिलल लेफ्टिनेंट जनरल प्रकाश के बर्खास्त कर दिहल गइल. हालांकि ऊ पहिलही रिटायर हो गइल रहलन बाकिर अब उनुका रिटायरमेंट का बाद मिले वाली सुविधा ना मिली.\nपीडीपी नेता महबूबा मुफ्ती शनिचर का दिने कहली कि जम्मू कश्मीर में सुरक्षा बल ‘प्रशंसनीय काम’ कइले बाड़न. कहली कि सशस्त्र बल विशेष शक्तियां अधिनियम हटावल जाव बाकिर अइसन ना लागे कि ओह लोग के एहिजा से निकालल जात बा.\nतमिलनाडु सरकार फैसला कइले बिया कि ऊ सोमार का दिने होखे वाला मुल्लापेरियार बांध के मुद्दा पर होखे वाला बइठक में शामिल ना होखी.\nभोपाल में सताइस साल पहिले भइले गैस दुर्घटना खातिर बेसी मुआविजा माँगत भीड़ रेल पटरी पर धरना दे दिहलसि जवना का बाद ओह लोग के हटावे में पुलिस के ताकत लगावे के पड़ल. खिसियाइल भीड़ पुलिस पर पथराव कइलस जवना का बाद पुलिस लाठीचार्ज कइलसि.\nपश्चिमी दिल्ली के उत्तम नगर इलाका में शनिचर का दिने एगो चार मंजिला इमारत ढहला से चार जने के मौत हो गइल, बतावल जात बा कि बगल में बनत एगो दोसरा मकान खातिर खुदाई कइला से ई दुर्घटना भइल.\nमध्य प्रदेश के जबलपुर में आयोजित कृषि वैज्ञानिक सम्मेलन में भाषण देत कृषि मंत्री शरद पवार का उपर लागल बिजली के पंखा अचानके गिर गइल बाकिर गनीमत रहल कि ऊ उनुका कपारे ना गिरल.\nकर्नाटक के अवैध खनन मामिला में केन्द्रीय विदेश मंत्री एस एम कृष्णा समेत पहिले मुख्यमंत्री रहल तीन जने का खिलाफ जाँच के आदेश दिहले लोकायुक्त.\nकांग्रेस सरकार के खिलाफ मतदान करीहें जगन समर्थक 21 विधायक.\nटूजी घोटाला में आरोपी कनिमोझी जमानत पर छूटला का बाद जब शनिचर का दिने चेन्नई चहुँपली त उनकर बैंड बाजा का साथ स्वागत भइल.\nमुंबई के खोजी पत्रकार ज्योतिर्मय डे के हत्या का मामिला में बारह जने का खिलाफ आरोपपत्र दाखिल करावल गइल बा.\nभाजपा नेता लालकृष्ण आडवाणी के कहना बा कि प्रधानमंत्री मनमोहन सिंह कम्युनिस्ट सरकारन के मॉडल अपनवले बाड़न जवना में पार्टी के मुखिया सरकार के मुखिया से बड़का होला.\n2जी घोटाला में चिदम्बरम के सह आरोपी बनावे खातिर दायर स्वामी के याचिका पर अदालत आपन फैसला सुरक्षित राख लिहलसि आ आठ तारीख के सुनाई.\nसुप्रीम कोर्ट कहलसि कि हिमाचल के कांग्रेसी नेता के खिलाफ लागल भूमि हड़पे के आरोप रद्द ना कइल जा सके.\nतिब्बती आध्यात्मिक धर्मगुरु दलाई लामा के दुनिया के शांति, सहनशीलता अउर सामाजिक न्याय का क्षेत्र में योगदान खातिर शुक का दिने साल 2011 के दयावती मोदी सम्मान से दिल्ली में सम्मानित कइल गइल.\nआस्ट्रेलिया के प्रधानमंत्री रहल जॉन हॉवर्ड भारत के यूरेनियम बेचे पर लगावल आस्ट्रेलिया सरकार के रोक हटावे के समर्थन कइले.\nब्रिटेन का स्कूलन में कैलकुलेटर के इस्तेमाल पर रोक लगावल जाई. कैलकुलेटर का चलते विद्यार्थी गणित में कमजोर हो जात बाड़े.\nअमेरिकी रक्षा मंत्री लियॉन पैनेटा इजरायल से कहले बाड़न कि ओकरा अपना पड़ोसी देशन से अलग थलग ना रहे के चाहीं.\nब्रिटेन में एगो दुलहा के झगड़ा होटल के बिल भुगतान ले के कर्मचारियन से हो गइल त ऊ होटले मं आग लगा दिहलसि जवना से होटल के 60 लाख पाउंड्स के नुकसान हो गइल.\nअमेरिकी बेरोजगारी में आइल कमी से ओबामा खुश हो गइले.\nशराब पर रोक लगावल चाहत बाड़े रूस के मुस्लिम इलाका के सांसद.\nअफगानी सांसद रूस से सहायता मँगले बाड़न कि ऊ अफगान में स्थिरता बहाल राखे आ नशीला सामान के खेती रोके में सहायता करे.\nअपना सैनिक चौकी पर भइल नाटो के हवाई हमला के जाँच करे में अमेरिका के जांच में साथ देबे से पाकिस्तान नकार दिहलसि.\nतिब्बती धरमगुरू दलाई लामा के शुक का दिने दिल्ली में साल 2011 के दयावाती मोदी सम्मान से सम्मानित कइल गइल.\nममता बनर्जी का विरोध से पार ना पवला का बाद केन्द्र सरकार एह मुद्दा के टार देबे के फैसला कइले बिया. केंद्रीय वाणिज्य मंत्री आनंद शर्मा कहले कि ऊ संसद में ओह राज्यन के नाम बतइहें जे खुदरा कारोबार में विदेशी निवेश के समर्थन कइले.\nभारत में तेजी से बढ़त भोजन आ पेय बाजार पर काबिज होखे खातिर दुनिया के बहुते मशहूर ब्रांड देश में फ्रेंचाइजी बनाके आवे का तइयारी में बाड़न.\nडाक विभाग आपन बैंक खोले के प्रस्ताव वित्त मंत्रालय का लगे भेजले बा. साथही देश भर के प्रमुख डाकघरन में 1,000 एटीएम लगावे के फैसला कइले बा.\nगोवा में चलत फिल्म महोत्सव में दिल्ली मेट्रो पर बनल फिल्म द ड्रीम फुलफिल्ड-मेमोरीज ऑफ इंजीनियरिंग चैलेंजेज में एह चुनौती के बहुते बढ़िया से देखावल गइल बा.\nहॉलीवुड अभिनेता टॉम क्रूज अपना फिल्म ‘मिशन इम्पॉसिबल-4’ के प्रचार खातिर शनिचर के मुम्बई अइले.\n‘द डर्टी पिक्चर’ के सफलता से खुश बाड़ी ओकर नायिका विद्या बालन. उनकर माता पिता फिलिम देखल लोग त ओह लोग के कवनो बाति खराब ना लागल.\nअभिनेता ब्रैडली कूपर उनुका के दिहल ‘पीपुल’ पत्रिका के सबले सुन्दर लागे वाला जिन्दा मरद के पुरस्कार के मजाक से बेसी नइखन मनले.\nजोहांसबर्ग में चलत चैम्पियंस चैलेंज हॉकी टूर्नामेंट का सेमीफाइनल में दक्षिण अफ्रीका के 4-2 से हराके भारत फाइनल में जगह बना लिहलसि.\nलाल बहादुर शास्त्री हॉकी टूर्नामेंट में एअर इंडिया के हराके ओएनजीसी चैम्पियन बन गइल.\nइंडियन प्रीमियर लीग के फ्रेंचाइजी टीम राजस्थान रॉयल्स के कप्तानी भरोसेमंद बल्लेबाज राहुल द्रविड़ के सँउपल गइल बा.\nसैफ कप फुटबाल में अफगानिस्तान भारत के 1-1 गोल का बरोबरी पर रोक दिहलसि.\nआस्ट्रेलिया के टेस्ट क्रिकेटर रहल सैम लोक्सटन के निधन नब्बे साल का उमिर में शुक का दिने हो गइल.


होली के मौका पर चंदा सूरज के कलाकारन के जलवा – Anjoria\nपिछला होली पर कुमार तुली के भोजपुरी फिलिम चंदा सूरज के कलाकार यूपी बिहार में कई जगहा होली मिलन कार्यक्रम में शामिल होके आपन जलवा देखवले. कुशीनगर के पड़रौना में हनुमान इंटरमीडियेट कॉलेज के प्रधानाचार्य शैलेंद्र दत्त शुक्ल आ पत्रकार शैलेश उपाध्याय मीडिया खातिर होली मिलन करवले जहवाँ फिल्म चंदासूरज के नायक धर्मेन्द्र खरवार खइके पान बनारस वाला गीत आ कई गो अउरियो गीतन पर आपन नृत्य प्रस्तुति दिहले. खरवार चौक समउर बाजार में रामरतीमनन आपन गायन कला देखवले त गायक राजवल्लभ खरवार कटैया में डा॰ बच्चापाण्डेय का आवास पर भइल समारोह में शामिल भइले. बिहार में सिवान जिला के दोन दरौली गाँव में जेआर कांवेंट महाविद्यालय में होली उत्सव आयोजित भइल. एहिजो धर्मन्द्र खरवार आपन जलवा देखवले. एकरा अलावे नवलपुर गाँव में खलनायक तांत्रिक बाबा के आवास पर कार्यक्रम भइल.\nई सगरी कार्यक्रम फिल्म चंदा सूरज के प्रोमोशन का तरह कइल गइल.


बुलेट के दिवाना मनोज तिवारी – Anjoria\nबुलेट के दिवाना मनोज तिवारी\nभोजपुरी मेगास्टार मनोज तिवारी बुलेट के बहुते दिवाना हउवन. भलही उनुका लगे एक से एक मंहग गाड़ी बाड़ी सँ बाकि मनोज तिवारी के जबहिओ मौका मिलेला बुलेट चलाव से ना रहसु. पिछला दिने एगो कार्यक्रम ला मनोज तिवारी बिहार गइल रहले. पाला पड़त जाड़ो में बुलेट देखि के मनोज तिवारी से ना रहाइल आ शुरू क दिहलन बुलेट चलावल आ बन गइलन भोजपुरिया दबंग.\nमनोज तिवारी बतावेले कि जब काशी हिन्दु विश्वविद्यालय में पढ़त रहले त सपना रहे कि एक दिन उनुको लगे बुलेट होखी. केहु के बुलेट चलावग देखसु त खुशी होखे. खैर, मनोज तिवारी के बुलेट चलावत देख सभे कहत रहे जियऽ हो बिहार के लाला।\nजानत चलीं कि प्रेस लीखल इ बुलेट उत्तर प्रदेश के एगो पत्रकार के रहुवे जे अपना बुलेटे से बिहार आइल रहले मनोज तिवारी के इंटरव्यू करे. बुलेट देखि के ललचाइल मनोज तिवारी शर्त रख दिहले कि पहिले बुलेट चलावे द ओकरा बादे इंटरव्यू देब. एह पर पत्रकार महोदय हँसेढ़ लगलन आ खुशी खुशी दे दिहलन आपन बुलेट मनोज के चलावे ला.\nPrevious Post: धूमधाम से भइल साल २०१४ में पहिलका बड़ फिलिम हथकड़ी के मूर्हूत\nNext Post: मैथिली-भोजपुरी के रस बरसल दिल्ली में


लखनऊ में कोरोना के आगम करावे वाली गायिका पिछला 20 मार्च से लखनऊ के एसजीपीजीआई में भरती बाड़ी. पता ना कोरोना के उनुका से कइसन नाता जुड़ गइल बा कि डॉक्टरन के लाख कोशिश का बावजूद कनिका के छोड़ल नइखे चाहत. पँचवो बेर उनकर टेस्ट कोरोना पॉजिटिवे आइल बा.\nएह चलते कुछ लोग कहे लागल बा कि कनिका के इलाज में कुछ कमी बा बाकिर संजय गांधी स्नातकोत्तर आयुर्विज्ञान संस्थान के निदेशक डॉ. आरके धीमान\nएह तरह के खबरन के खंडन करत कहत बाड़न कि कनिका के सेहत थिरा गइल बा आ ऊ आम आदमी का तरह खात पियत बाड़ी. आ चिन्ता के कवनो बाति नइखे.\nजानो जोग बा कि कोरोना वार्ड में भर्ती बाकी तीन गो मरीजन के रिपोर्ट निगेटिव अइला का बाद ओह लोगन के अस्पताल से छुट्टी मिल गइल बा. अलग बाति बा कि सोमार का दिने तीन गो दोसर मरीजन के भरती करावल गइल बा एह वार्ड में.\nयाद करीं कनिका कपूर लन्दन से अइला का बाद कुछ बड़का लोगन के पार्टी में शामिल भइल रही जवना का बाद अनेके नेता आ अफसरानन के कुछ दिन ले सूतक मनावे के पड़ल रहुवे.


का अरुंधति राजद्रोह के दोषी बाड़ी ? – Anjoria\nका अरुंधति राजद्रोह के दोषी बाड़ी ?\nका अरुंधति राजद्रोह के दोषी बाड़ी ? का मशहूर लेखिका आ समाजसेविका अरुंधति राय अपना भाषण आ काम काज से जम्मू कश्मीर के आंदोलनकारियन से सहानुभूति देखाके आ ओकनी के आंदोलन के समर्थन देके कुछ अइसन काम कइले बाड़ी जवना से उनका पर राष्ट्रद्रोह के मामिला बन सकेला ?\nअगर सरल परिभाषा के बात करीं भा सहज जानकारी के बात करीं त कह सकीलें कि राष्ट्रद्रोह (सीडेशन) के अर्थ होला सत्ता के खिलाफ विद्रोह आ राष्ट्र से विश्वासघात करे के मतलब होला राष्ट्र के सम्प्रभुता से आपन नाता तूड़ल. एकरा के अइसहूं कह सकीलें कि “सीडेशन” अपना देशवासियन के सत्ता के खिलाफ भड़कावल हऽ आ “ट्रीजन” देश के खिलाफ लागल लोगन के चुपा चोरी सहायता चहुँपावल. जहां तक अरुंधति राय के बाति बा त ऊ घाटी में विद्रोह भा अपघात भा आतंकवाद के शुरूआत नइखी कइले.\nअरुंधति बस अतने कइले बाड़ी कि घाटी में फैलत असंतोष पर ध्यान दिहली, ओकर विश्लेषण कइली आ फेर जे लोग ओहिजा हथियार उठवले बा ओह लोग से सहानुभूति देखवले बाड़ी. एहसे उनका खिलाफ देशद्रोह के मामला साबित कइल शायद मुश्किल होखी. अरुंधति के एह ताजा अभियान के मुकाबिला कश्मीर आ देश का दोसरा हिस्सन में जनता के विचार में बदलाव ले आ के करे के होखी, ना कि ओह लोग के गिरफ्तार कर के आ मामिला चला के. उनका खिलाफ कठोर कार्यवाही से बचे के होखी.\nबाकिर कश्मीरियन के दुख दूर करे वाला नुस्खा बतावे वाली बेहद चालाक औरत अरुंधति से एगो सवाल बा कि का कश्मीर मतांतरित ना भइल रहीत, हिंदू भा बौद्धे बनल रहीत त का आजु कश्मीर के समस्या होखित ?\nहँ, कश्मीर में समस्या त होखित. रोजगार आ गरीबी के, अशिक्षा आ ना‍विकास के, जइसनका बाकी के हिन्दुस्तानो में बा, बाकिर कवनो कश्मीर-समस्या न होखित. राजनीति जब ईश्वर-अल्लाह के नाम पर चले लागेले त जाहिर बा कि ऊ हमनी के आजु के समस्या के समाधान ना करे देव.\nका मजहब पाकिस्तान के सगरी समस्यन के समाधान कर दिहले बा ?\nना, काहे कि मजहब त जिंदगी के बाद के रास्ता बनावेला.\nहमनी के मालूम बा कि कश्मीर के अलगाववादी आंदोलन के असलियत का बा ? अगर कश्मीर पाकिस्तान के कब्जे में चल जाइत त उहे सब कुछ पाकिस्तानी भू-स्वामी वर्ग आ पाकिस्तानी सेना ओहिजो करीत जइसन कबाइली सन 1947 में शुरु कइले रहलें. अरुंधति के शायद मालूम होखी कि हुर्रियत के बिलाल गनी लोन सकार लिहले बाड़न कि ई सब पइसा पर बिकाइल कायरन के जमात हऽ. पाकिस्तान के अन्त कवना तरह होखी एकर अन्दाजा लागे लागल बा. कश्मीर के आपन आखिरी उम्मीद मानके ऊ कवनो तरह बतकहियन के दौर शुरु करावल चाहत बा. पाकिस्तान से बतियवला के मतलब ओकरा आतंकी आ साजिशी स्वरूप के मान्यता दिहल होखी. अरुंधति अगर इतिहास पढ़ले होखिहन त शायद उनका याद होखी कि आजादी के आंदोलन के अंतिम दौर में कश्मीर के लेके ब्रिटिश सोच बदल चुकल रहे. आ इहे समस्या के कारण बनल. माउंटबेटन उत्तरी कश्मीर के रणनीतिक महत्व समुझत रहलें. ऊ सब कुछ जानत बूझत सेना के उड़ी से डोमेल, मुजफ्फराबाद का ओर बढ़े ना दिहलें. ऊ चाजत रहलें कि गिलगिट बालतिस्तान के इलाका पाकिस्ताने का कब्जा में रहे, जवना से कि आगे चलके सीटो, सेंटो संगठन ओकर उपयोग सैनिक अड्डन खातिर कर सकस. कश्मीर के मामिला संयुक्त राष्ट्र में ले जाए का प्रस्ताव में उनकर खास भूमिका रहे.\nशेख अब्दुल्ला जनमत संग्रह का पक्ष में ना रहले, बाकिर जनमत संग्रह के प्रस्ताव कश्मीर के एगो अइसन “ओपेन एंडेड स्कीम” बना दिहलसि जवना में केहू कहियो निवेश कर सकेला. कश्मीर के एह नकली समस्यन का चलते ओहिजा के जवन असल समस्या शिक्षा, रोजगार, आ विकास के रहुवे, पाछा छूट गइल. एह जहालत के माहौल उनका के राष्ट्रीय नागरिक ना बने दिहलसि. हमनी का मजगर देश हईं जा बाकिर कमजोरन का तरह बरताव करीलें. गठबन्हन से आ रहल सत्ता हमनी के कमजोरी के मूल स्रोत बन गइल बा.\nएहिजा हम अरुंधति से पूछल चाहब कि कश्मीर समस्या आखिर ह का ? का जवन समस्या कश्मीर के बा उहे जम्मूओ के बा ?का लद्दाखो उहे सोचला जवन घाटी के हुर्रियत नेता चाहेलें ? जवन बात जम्मू खातिर कवनो समस्या नइखे ऊ कश्मीर घाटी के चालीस लाख लोगन खातिर समस्या काहे बा ? अरुंधति के मालूम होखल चाहीं कि ई आजादी के लड़ाई हइये ना हऽ. ई त असल में एगो मनोवैज्ञानिक समस्या हऽ.. हिंदू भारत का साथ रहे के.\nअरुंधति जइसन लोगन के साजिश का चलते ऊ हमनी के 15 करोड़ मुसलमानन से अपना के अलग समुझेलें. कश्मीर घाटी के बाशिन्दन के अलगाववादी मानसिकता का हवाले कर दिहल बा. ई मनोविज्ञान जनमत संग्रह के अनायासे सकरला से पैदा भइल बा. जबकि इतिहास में कतहीं आ कबहियों वोट डाल के राष्ट्रीयता पर फैसला नइखे भइल.\nमनोवैज्ञानिक समस्यन के इलाज आपरेशन ना होला ना ही गिरफ्तारी होले. बरियार राष्ट्र का तरह बरताव कइल हमनी के सीखे के बा. युद्ध होखहीं के बा त होई बाकिर ओकरा अनेसा से कमजोरन का तरह बरताव कइल हमनी के समाधान का ओर ना ले जाले. अरुंधति जइसन दू कौड़ी के लोगन के एह देश पर भारी पडला से रोके के होखी आ सियासत एकर इलाज ना ह.\nभाई खातिर बहिन के घरौंदा\nबराक ओबामा जी, स्वागत बा राउर !


खेल रत्न पुरस्कार भइल मेजर ध्यानचंद का नामे, छनछनाईल कांग्रेस – टटका खबर\nAug 7, 2021 कांग्रेस, खेल रत्न पुरस्कार, चीन, मेजर ध्यानचंद, राजीव गांधी, लोकसभा\n(टटका खबर, शनीचर, सावन अन्हरिया चतुर्दशी, 2078 विक्रमी)\nसही समय पर सही चोट करे में पीएम मोदी के कवनो सानी नइखे. जब पूरा देश हॉकी खिलाड़यन के शानदार प्रदर्शन पर उछाह में आइल बा त पीएम मोदी एलान क दिहलें कि अब खेल जगत के सबले बड़हन पुरस्कार के नाम राजीव गाँधी खेलरत्न पुरस्कार ना हो के मेजर ध्यानचंद खेलरत्न पुरस्कार होखी.\nसरकार के एह फैसला पर कुछ देर ले त कांग्रेसी खेमा में सन्नाटा छा गइल. उगिलत आन्हर, निगलत कोढ़ी वाला अंदाज बन गइल रहुवे कांग्रेस खातिर. अगर एह फैसला के विरोध करत बिया त देश में गलत संदेश जाई आ अगर विरोध नइखे करत त मोदी सरकार अउरी आगहूं जा सकेले. एही छनछनाहट के दौर में कांग्रेसी तय कइलें कि अब गुजरात के नरेन्द्र मोदी स्टेडियम आ दिल्ली के अरुण जेटली स्टेडियम के नाम बदलवावे के आवाज उठावल जाव. बुड़बकन के मालूम नइखे कि अइसन मांग उठा के ऊ मोदी का जाल में अझूराइल जात बाड़ें. अगर मोदी फैसला कर लेस त देश भर के स्टेडियमन से जवाहर लाल, इन्दिरा गाँधी, अउर राजीव गाँधी के नाम हटवावे के फैसला हो सकेला.\nतू डाल-डाल हम पात-पात वाला अंदाज में मोदी सरकार काल्हु लोकसभा में आपन दू गो महत्वपूर्ण विधेयक पारित करवा लिहलसि आ कांग्रेस समेत विपक्ष चिल्लाते रहि गइल. जान जाईं कि विपक्ष आए दिन मोदी का जाल में अझूरा के उहे करेला जवन मोदी ओकरा से करवावल चाहेलें. जब संसद के मानसून सत्र एगो मौका रहुवे जब विपक्ष सरकार के कोरोना, तेल के दाम आ अउरी समस्या पर सवाल उठा के सरकार के घेर सकत रहुवे तब ऊ पेगासस के मुद्दा आ आढ़तियन के आंदोलन का समर्थन में हल्ला मचावल शुरु कर दिहलसि. सरकार के फजीहत होखे से बचा लीहल गइल आ एही बीच कई गो अइसनो विधेयक पारित करवा लिहलसि सरकार जवन विपक्ष के कबहूं नीक ना लागी. कांग्रेस समेत सगरी विपक्ष सही समय पर गलत जगहा आ मुद्दा का साथे हो जाला आ मोदी सरकार के काम आसान करा देला.\nकाल्हु लोकसभा में कराधान कानून (संशोधन) विधेयक 2021 आ केंद्रीय विश्वविद्यालय (संशोधन) विधेयक 2021 पारित करा लीहल गइल.\nअपने चाल में अझूरा गइल चीन. समुझले रहुवे कि ई उहे कांग्रेसी भारत हवे जवना के हड़का के आ चंदा के टुकड़ा देके ऊ आपन काम बना लेत रहुवे. ओकरा हुड़की का चलते तब के पीएम मनमोहन के हिम्मत ना होत रहुवे कि ऊ अरुणाचल प्रदेश के दौरा कर सकसु भा सीमा पर सड़क बनवा सकसु. मोर्चा पर मुकाबला कइला के त बाते छोड़ दीं. अब चीन के भारत के बात सुने के पड़त बा. काल्हु ऊ लद्दाख का इलाका के गोगरा से आपन सेना पीछे हटावे पर मान गइल आ ओह इलाका में बनावल आपन रक्षा निर्माण भसा दी. भारतो के सेना अब अपना पुरनका जगहा पर चल जाई. हालांकि अबहीं देप्सांग अउर हॉट स्प्रिंग इलाकन में दुनु देशन के सेना एक दोसरा का सामनं खड़ा बाड़ी सँ.


बिहार के मंत्री कोर्ट में सरेंडर कइलन – टटका खबर\nरोहतास जिला से आवे वाला आ बिहार के उद्योग मंत्री अउर स्थानीय विधायक जय कुमार सिंह काल्हु सासारास के अदालत में सरेंडर क दिहलन जवना का बाद अदालत उनुका के जमानतो दे दिहलसि. मारपीट के ई मामिला पुरान हवे बाकिर पहिले उ अदालत में हाजिर ना होत रहलन.\nएगो दोसर खबर बा कि सासाराम के जिलाधिकारी अनिमेष कुमार पराशर काम में लापरवाही बरते वाला शिवसागर के प्राथमिक स्वास्थ्य केन्द्र प्रभारी के वेतन भुगतान पर रोक लगा दिहलन.\nओने आरा सदर अस्पताल में इमरजेंसी में एगो मरीज के मौत का बाद ओकर घरवाले अस्पताल में जम के बवाल कटलें. बाद में पुलिस आ के हालात पर काबू पवलसि.\nTags: आरा, भोजपुर, रोहतास, सासाराम


फिल्मोफेयर क नजर में ‘निरहुआ’ बाड़ें नं॰ वन – Anjoria\nJuly 11, 2012 Editor मनोरंजन 0\nहालही में देश के मशहूर सिने पत्रिका फिल्मफेयर अपना अंक में भोजपुरी सितारा दिनेशलाल यादव ‘निरहुआ’ के भोजपुरी के नं0-1 सितारा करार दिहले बिया. फिल्मफेयर का जुलाई अंक में छपल निरहुआ पर आलेख में निरहुआ के भोजपुरी सिनेमा के सबले वांटेड आ महंग स्टार बतवले बिया. फिल्म फेयर का नजर में निरहुआ के सफलता का जड़ में आम आदमी के उनुका में आपन छवि निहारल बतावल गइल बा.\nनिरहुआ पर प्रकाशित एह विशेष आलेख में निरहुआ के संघर्षमय जीवन आ कैरियर के कहानी बतावल गइल बा. एह आलेख का जरिए दिनेशलाल यादव राजनीति में उतरे के एलानो कइले बाड़न कहले बाड़न कि ऊ भोजपुरी फिल्मोद्योग के पसार आ बढ़न्ती खातिर राजनीति में उतरीहें आ सरकार से आपन माँग रखीहें.\nएह पत्रिका से पहिले हाल ही में इंडिया टूडे इ दी टाईम्स ऑफ इंडिया अखबारो में निरहुआ के भोजपुरी के सबले बड़का सितारा बतावल जा चुकल बा.


शुभम तिवारी के मल्ल युद्ध – Anjoria\nभोजपुरी सिनेमा के डायनामिक एक्टर शुभम तिवारी अब भोजपुरी सिनेमा के सुपर स्टार रविकिशन का साथे “मल्ल युद्ध” करे जा रहल बाड़न. एह दुनु महावीरन वाली एह हाई वोल्टेज फिल्म के नायिका बाड़ी रानी चटर्जी. फिल्म के निर्माता हउवें सुनील कुमार चौहान आ निर्देशक हउवें चांद मेहता. शुभम तिवारी के बारे में कहल जाला कि ऊ अभिनय के हर क्षेत्र में काबिल हउवें चाहे ऊ रोमांस होखे, कामेडी होखे भा एक्शन. फिल्म “कानून हमरा मुट्ठी में” उनुकर एक्शन देखवले रहे त “तू ही मोर बालमा” में उनकर रोमांस आ कामेडी देखे के मिलल रहे. अब “मल्ल युद्ध” शूभम का जिनिगी के एगो खास मोड़ होखे जा रहल बा.


औरंगाबाद में ट्रक से कचरा के तीन लोग के मौत – टटका खबर\nबिहार के औरंगाबाद जिला के बारुण इलाका में हाईवे पर सिरीस पुल का लगे एगो ट्रक से कचरा के तीन लोग के मौत हो गइल. पुलिस के कहना बा कि भोजपुर जिला के बिहिया इलाका के कुछ लोग एगो पिकअप वैन पर मवेशी लादके वाराणसी ओरी जात रहले जब ओह वाहन के चक्का पक्चर हो गइल. वाहन सड़क किनारा खड़ा क के चक्का बदलत घरी एगो बेकाबू ट्रक वाहन मालिक डब्लू यादव, आ चालक अउर खलासी के कचारत निकल गइल. तीनो जने के मौत ठाँवे पर हो गइल.\nट्रक चालक वाहन समेत फरार हो गइल. लाशन के पोस्टमार्टम ला औरंगाबाद सदर अस्पताल भेजल गइल बा.\nTags: औरंगाबाद, बिहिया, भोजपुर, सड़क हादसा


बलिया न्यूज : 13 जुलाई 2015 – टटका खबर\n‘मुए’ से पहिलहीं मर चुकल रहली अमरमणि त्रिपाठी के पतोहु. सड़क हादसा में सारा के मौत के खबर ले के थाना चहुँपल अमनमणि त्रिपाठी के ओहि दिने पकड़ के जेल मे डाल दिहले रहुवे पुलिस. अब पोस्टमार्टम में बतावल गइल बा कि सड़क हादसा होखे का पहिलहीं सारा के फेफड़ा जख्मी रहुवे आ छाती के कई गो बाती टूट गइल रहुवे. बापे पूत परापत घोड़ा, बहुत नहीं त थोड़ा थोड़ा.\nजौनपुर के मुफ्तीगंज बाजार में अतवार का दिने दू गो समुदाय का बीचे तनातनी पसर गइल. एक समुदाय के लोग शिकायत ले के सड़क उतर आइल कि फेसबुक पर ओह लोग का खिलाफ टिप्पणी कइल गइल बा. कस्बे के एगो नवही अपना फेसबुक वाल पर जोधाबाई-अकबर आ एगो नेता के परिजन लेके कुछ लिख दिहले रहुवे. जब ओह पर नजर पड़ल त लोग के नाराजगी बढ़त गइल आ दिन मे भीड़ थाना घेर लिहलसि. जानकारी मिलते एसपी पूरा फोर्स ले के चहुँपलन. फोर्स देख भीड़ छटक गइल. बाद में पुलिस आरोपी के गिरफ्तार कर लिहलसि बाकिर इलाका में तनाव मौजूद बा.\nआजमगढ़ के मेंहनगर के मौलिया गाँव में एगो कच्चा मकान भस गइला से एगो मेहरारू ओकरा नीचे दबा के मर गइल. एगो नवही घवाहिल हो गइल बा बाकिर चार बरीस के एगो बच्ची सकुशल बाच गइल बिया.\nआजमगढ़ के सिकन्दरपुर गाँव के एगो बारह बरीस के लड़िकी के मौत साँप कटला का चलते हो गइल. पहिले त परिवार वाले झाड़फूंक करावे में समय बीता दिहलें आ बाद में जब हालत बिगड़े लागल तब एगो डाक्टर किहाँ ले गइल लोग बाकिर तबले ओकर मौत हो चुकल रहुवे.\nबलिया के घोड़हरा मे आपन भूत भगवावे आइल बक्सर के सिमरी इलाका के राजपुर गाँव के एगो औरत के मौत सोखा के झाड़फूंक का दौरान हो गइल. पचपन बरीस के एह मेहरारू के कपार पर कपूर राख के सोखा ओहमें आग लगा दिहलसि आ छटपटाइल औरत बगल में जरावल आग में गिर के मर गइल. एह घटना के देखते सोखा विमल पासवान परा गउवे. पुलिस अब ओकरा तलाश मे बिया.\nसतीश चंद कालेज छात्र संघ के अध्यक्ष रहल आशुतोष पांडेय के पुलिस बिजली किल्लत का खिलाफ आन्दोलन करे का मामिला में गिरफ्तार कर लिहले बिया. एकरा बाद छात्र संघर्ष समिति कुवंर सिंह पीजी कालेज में बइठक क के आपन विरोध जतवलसि आ कहलसि कि एकरा खातिर अब बड़हन आन्दोलन कइल जाई. अतवार का दिने कालेज चौराहा पर जिला प्रशासन के पुतला फूंकल गइल.\nTags: बलिया, बलिया न्यूज


सगरी खबर भोजपुरी में (मंगल,7जुलाई 2015) – टटका खबर\nसगरी खबर भोजपुरी में (मंगल,7जुलाई 2015)\nबिहार में आजु भइल विधान परिषद के 24 गो सीटन ला मतदान में करीब 94 फीसदी वोट पड़े के खबर बा. वोट गिने के काम 10 जुलाई के होखी. आजु पटना के एगो मतदान केन्द्र पर वोट डाले आइल मंत्री ललन सिंह आ पीके शाही पर एफआइआर दर्ज कर लीहल गइल जवना के जानकारी मिलला का बाद ई लोग थाना में सरेण्डर कर दिहलसि. वइसे मतदान कुल मिलाके शांत रहल.\nमुस्लिम राजनीति करे खातिर जानल जाए वाला एआईएमआईएम के अध्यक्ष असदुद्दीन ओवैसी यूपी विधानसभा के अगिला चुनाव में उतरे के ऐलान कर दिहले बाड़न. एह के नजर में राखत रमजान का मौका पर जगहे जगह इफ्तार पार्टी देबे के फैसला कइले बिया. ओवैसी के पार्टी के एह तरह मैद‌ान में उतरला से सबले अधिका नुकसान मुलायम सिंह यादव के गोल समाजवादी पार्टी के होखे जा रहल बा. काहे कि उनकर आधार में मुसलमान आ यादव समुदाय के वोट बा.\nयूपी के जंगल राज में बाराबंकी थाना में एगो औरत के जरा के मार देबे के मामला सामने आइल बा. एह मामिला के न्यायिक जांच के आदेश\nदे दीहल गइल बा. मरे वाली महिला के आरोप रहे कि अपना मरद के छोड़ावे खातिर घूस देबे से मना कइला पर पुलिस वाले ओकरा के जरा दिहले. बाद में ओह महिला नीतू द्विवेदी के आजु अस्पताल में मौत हो गइल.\nयूपी में पुलिस के इकबाल कइसन बा एकर नमूना आजु देवरिया में देखे के मिल गइल जबा सपा नेता पुलिस का गिरफ्त से अपराधी के छोड़वा के भगा दिहले. ऊ अपराधी एगो सपा नेता के भतीजा हवे आ पुलिसो से खूब बदतमीजी कइले रहुवे. एगो झगड़ा वाला जमीन पर नाजायज कब्जा क के ओहपर यादव छात्रावास बनावत घरी ओकरा के रोके पुलिस चहुँपल त ऊ आपन दबंगई देखावे लागल. पुलिस से हाथापाईओ कइलसि. बाद में ओकरा के पकड़ के ले आइल पुलिस त सपा के लोग पुलिस से ओकरा के छोड़वा भगावल.\nपिछला सरकार के फुरसते ना रहुवे कि विदेशन से देश के संबध सुधारे भा पोढ़ करे के काम करे. एकर नतीजा ई भइल कि चीन भारत के चारो तरफ आपन जाल बिछावे में कामयाब हो गइल आ संप्रग सरकार एकर कवनो परवाह ना कइलसि. मध्य एशिया के पाँच गो देश का यात्रा पर निकलल पीएम मोदी अब ओह देशन से भारत के नाता सुधारे में लागल बाड़न. बाकिर चीन एह मामिला में अतना आगे निकल गइल बा कि ई काम सहज नइखे रहि गइल. देखल जाव कि कवना हद ले नुकसान के कम करे के कोशिश हो पावत बा.\nमध्‍यप्रदेश के मुख्‍यमंत्री शिवराज सिंह चौहान व्‍यापम मामला के सीबीआई जांच करावे खातिर सहमत हो गइल बाड़न. अब राज्‍य सरकार उच्‍च न्‍यायालय से एह घोटाला के सीबीआई जांच के अनुमति देबे के गोहार लगाई.\nसुप्रीम कोर्ट में सगरी राष्‍ट्रीय आ ईलाकाई राजनीतिक गोलन आ सरकारी संगठनन के सूचना के अधिकार अधिनियम के तहत लेआवे का बारे में दायर एगो याचिका का बारे में सुप्रीम कोर्ट भाजपा आ कांग्रेस समेत छह गो राजनीतिक गोलन के नोटिस भेजले बिया.\nराष्‍ट्रीय स्‍तर पर न्‍यूनतम रोजाना मजदूरी 137 रूपिया से बढ़ाके 160 रूपिया रोजाना कर दीहल गइल बा. ई दर एह महीना के पहिला तारीख से लागू मानल जाई. केन्द्र से सगरी राज्य सरकारन के एह संशोधन के लागू करावे के कहल गइल बा जेहसे मजदूरन के सही मजूरी मिल सको.\nअंजिक्‍य रहाणे के कप्तानी में जिम्‍बाब्‍वे से तीन गो एकदिना आ दू गो बीसबीसा खेले खातिर भारत के क्रिकेट टीम आजु सबेरे जिम्बाब्वे खातिर रवाना हो गइल बिया.पहिलका एकदिना शुक का दिने हरारे में खेलल जाई.\nभाजपा आ कांग्रेस के कहना बा कि दिल्ली के पूरा राज्य के दर्जा बनावे का मुद्दा पर जनमत संग्रह करावे के बात गैर संवैधानिक होखी बाकिर आआपा पार्टी ना त कबो संविधान के परवाह कइले बिया ना आगे करे वाली बा.\nभारत के महिला क्रिकेट खिलाड़ी मिताली राज एकदिना मैचन में पाँच हजार रन बनावे वाली दुनिया के दुसरकी आ भारत के पहिलकी खिलाड़ी बन गइल बाड़ी. न्यूजीलैंड से होखत चउथका एकदिना में मिताली 81 रन बनवली. भारत ई मैच जीत के दू दू मैच के बरोबरी पर आ गइल बा आ अब आखिरी एकदिना में सीरिज के फैसला होखी.\nतुर्की के एगो हवाई जहाज में बम होखे का खबर का बाद ओकरा के दिल्ली का हवाई अड्डा पर उतार लीहल गइल. जहाज के जाँच करे खातिर एनएसजी कमांडो चहुँप के सवारियन से पूछताछ कइले. सगरी 150 सवारियन के सही सलामत निकाल लीहल गइल बाकिर कवनो बम ना मिलल. हवाइ जहाज के टायलेट में केहू लाल लिपस्टिक से बम के खबर लिखले रहुवे.\nइस्लामी आतंकवादी संगठन इस्लामिक स्टेट उत्तरी इराक के मोसूल शहर का अगल बगल से नाहियो त 110 विद्यार्थियन के अपहरण कर लिहले बावे आ एकनी के सैनिक प्रशिक्षण देबे खातिर भेज दिहले बावे.\nयूपी में खुले वाला 26 गो नयका मॉडल डिग्री कॉलेजन खातिर 1200 शिक्षकन के बहाली होखे वाला बा. शैक्षिक रुप से पिछड़ल जिलन में एह माॅडल काॅलेजन के खोलल जाई. एहिजा आधुनिक सुविधा आ बेहतरीन भवन में बढ़िया पढ़ाई के व्यवस्था रही.\nकेंद्रीय दूरसंचार मंत्री रविशंकर प्रसाद आजु मंगल का दिने कहलन कि मोबाइल से होखे वाला रेडिएशन ले के कुछ अधिके तेजी देखावल जात बा. सरकार के कोशिश बा कि सगरी सरकारी बिल्डिंगन पर मोबाइल टावर लगावल जाए जेहसे कि मोबाइल कनेक्टीविटी बेहतर हो सके. कहलन कि रेडिएशन का बारे विश्व स्वास्थ्य संगठन कह चुकल बा कि मोबाइल टावर से कवनो तरह के नुकसानदेह रेडिएशन ना होखे.\nग्रीस संकट के अहजह बनल रहला का चलते आजु शेयर बाजार में मामूली गिरावट देखे के मिलल. सेंसेक्स 37.07 अंक गिरके आ निफ्टी 11 अंक गिर के बंद भइल.\nएगो अपराधी के छोड़ावे खातिर भइल धरना प्रदर्शन के गैरकानूनी बतावत कांग्रेस के बिहार अध्यक्ष अशोक चौधरी का खिलाफ मामला दर्ज हो गइल बा. दू बरीस पहिले 22 जुलाई 2013 का दिने बिहार सरकार के मंत्री पीके शाही का घर पर कांग्रेस के लोग बवाल कइले रहुवे जवना के अगुआ रहलन अशोक चौधरी.\nयूपी सरकार के बड़हन झटका देत सुप्रीम कोर्ट कह दिहलसि कि राज्य के पौने दू लाख शिक्षामित्रन के सहायक शिक्षक बनावल एकदम गलत आ नियम विरूद्ध बा. अब एह बहाली पर पूरा रोक लगा दीहल गइल बा.\nTags: News in Bhojpuri, जंगलराज, टटका खबर, देवरिया, बाराबंकी, भोजपुरी में खबर., मुस्लिम राजनीति, विधान परिषद चुनाव, सपा